Bible in one year - Aymara Bible 1997 - May 12\n1. Zif chekan utjir jakenacasti Gabaa chekar Saúl reyir uñjiriw sarapjjäna, ucat sapjjaraquïnwa: “Davidajj wasar uñcatasin, Haquila kollun imantatäsquiwa” sasa.\n2. Ucatsti Saúl reyejj sarjjaruwayänwa, quimsa waranka ajllita israelitanacan soldadonacapampi. Ucatsti Zif sisqui ucsa wasara tokeruw sararaquïna, Davidar thakhasa.\n3. Haquila sisqui uca kolluruw purintapjjaraquïna, cawquïritejj thaqui jac'ancqui, wasar uñcatasina uca chekaru. Ucampisa Davidajj wasaranccasinjja amuyasiraquïnwa, Saúl reyejj ucacama juparu arctanitapa.\n4. Uqhamasti Davidajj mayni jakenacwa qhitaraquïna uñakaniñapataqui, cawqhacamas Saúl reyejj purinitayna uca uñjaniñapataqui.\n5. Uca khepatsti, cawqharutejj Saúl reyejj purcatayna ucacamaraquiw Davidajj purinïna. Uqhamaraqui wali sum uñakaraquïna, cawqhantejj Saúl reyimpi Abner jakempejj iquipcäna uca cheksa. Uca Abner jakesti Ner sat jaken yokapänwa, qhititejj Saúl reyin ejercitopanjja jach'a jilïrïcäna ucaraqui. Ucatsti Saúl reyejj campamento chica taypinwa iquiscäna, walja jakenacan muyuntata.\n6. Ucat Davidajj Ahimelec sat hitita jakempi, Abisai sat jakempi, jupasti Sarvia sisqui ucan yokapänwa, Joab jaken jilaparaqui. Ucanacampiw parlaraquïna, jisct'araquïnwa: —¿Qhitis nayampi chica sarakañ muni, cawqhancquitejj Saúl reyejj ucar puriñcama? —sasa. —Nayaw jumampi chica sarä —sasaw Abisai sat jakejj saraquïna.\n7. Uca arumpachaw Davidampi, Abisai sat jakempejj campamentoru sarapjjäna. Saúl reyisti campamento chica taypin iquiscäna, p'ekëjjapansti lanzapajj orakeru chhokt'atäscaraquïnwa. Abnerampi soldadonacampisti, jupar muyuntataw iquirasipcaraquïna.\n8. Ucatwa Abisai jakejj Davidarojj saraquïna: —Diosaw jichhajj uñisirimarojj amparamaru catuytam. Jichhajj nayar jaytt'ita, nayaw jichhpacha pachpa lanzapampi chhokhontasin jiwt'ayanï. Mä sapa jawk'antäwejj jiläniwa —sasa.\n9. Ucampisa Davidajj saraquïnwa: —Jan jiwayamti. Qhititejj aca reyir jiwayañ munani, ucajj Tatitun mutuyatapunïniwa. Jupa reyisti Tatitun ajllitaraquiwa.\n10. Nayajj juramentompiw arsta. Pachpa Tatituquiw juparojj jacañapjja apakjjani, jiwañapajj purinjjani ucapacha, jan ucajj cunapachatejj guerran nuwasïwiru mantani ucapachasa.\n11. Tatitusti khespiyitpan, jupan ajllit reyipar jiwayañatjja. Uqhamasti jichhajj uca ch'ijmapancquis uca lanza aytanim, uqhamarac umañ wacullapsa waytaniwayaraquim, ucat sarjjañäni —sasa.\n12. Uqhamatwa Davidajj lanzapa catusïna, uqhamarac uma wacullampi apasjjäna. Ucanacasti Saúl reyin ch'ijmapancaraquïnwa, ucatjja sarjjapjjänwa. Janiw qhitis jupanacarojj uñjcataynati, ni ist'caraquitaynasa; janiw qhitis sartcataynati, takeniw iquiratäsipcäna. Tatituw jupanacarojj mä jach'a iquimpi iquirayaraquitayna.\n13. Ucatsti Davidajj valle qhurcataru maqhatasinjja, mä kollu pataruw mistsüna, jaya chekt'aru. Jupanacatjja jaypachancapjjaraquïnwa.\n14. Ucat Davidajj Abnerarojj, uqhamarac take soldadonacarusa jach'at art'aniraquïna: —¡Abner, ist'istati! —sasa. Abnerasti saraquïnwa: —¿Qhitïtas jumajj reyir uqham arnakañataquejja? —sasa.\n15. Davidasti saraquïnwa: —Janiw jumjamajj qhitis Israel marcanjja utjquiti. ¿Jumasti cunataraqui reyimarusti jan sum uñjtasti? Mayniw jumanac taypirojj mantanïna jiwayañ amtäwimpi.\n16. Luratamajj janiw walïquiti. Nayasti Tatitun sutipjjaruw juramentompi arsta: jumanacajj jiwarayatäpjjañamaw waquisejja, jumanacasti janiw Tatitun ajllita reyiparojj sum uñjapctati. ¡Jichhajj lanzapampi, uma wacullapampi thaktam, cunanacatejj ch'ijmañapanccäna ucanaca, inach jicjjatäta! —sasa.\n17. Saúl reyisti, Davidan arnakasinitap amuyasinsti, art'araquïnwa: —¡David, nayan wawajja, jumat arnakasinquista! —sasa. Davidasti saraquïnwa: —Jïsa, jach'a rey, nayätwa.\n18. Ucampisa, ¿cunataraqui jach'a reyisti aca sirviriparu arcanakesti? ¿Cunaraqui nayasti lurtsti? ¿Cuna jan walcha lurtjja?\n19. Nayajj jach'a munañan reyiruw achict'asï aca sirviriparu ist'añapataqui: Tatitutejj munchi jach'a reyejj nayaru jiwayañapa, ucapachajja, inach mä ofrenda catoketaspa; ucampisa jakenacaquitejj nayar jiwayañ amtchi ucapachajja Tatitojj uca jakenacarojj maldiciracpan. Jichhasti nayarojj Tatitun orakepatjja apanucupjjetuwa, ucampisa yakha diosanacaru sirviñajjataquiw nuct'apjjaraquitu.\n20. Janiw nayajj munquiristti wilajjajj Tatitun nayrakatapat jayan wartatäñapa, ucampisa jach'a munañani reyejj mä jisc'a c'utirjamaw thakheri mistunitojja, kollu tokenacansti mä p'isakar uñtataraquiw arcnaketojja —sasa.\n21. Ucat Saúl reyejj saraquïna: —David, wawajja, nayajj juchwa juma contra lurtjja. Mä pisi chuymar uñtataraquiw sarnaktjja, mä jach'a jan wali luräwi lurtjja. Ucampisa jichhajj cuttanjjam, janiw jichhajj cuna ñankhsa lurcjjämati, jichhüru jumajj mä suma asquin nayar uñacht'ayatamata.\n22. Davidasti saraquïnwa: —Acajj jach'a reyin lanzapajja. Mayni uywatama jutpan aca lanza aytawayjjañapataqui.\n23. Tatitusti sapa maynirus chuymaparjamaraqui uñjpan. Tatitojj jichhüruna chekpachansa amparajjaru catuycchitu ucasa, janiw nayajj amparajj aytañ muncäyätti jupan ajllit reyip contrajja.\n24. Cunjämatejj jichhürojj jach'a reyin jacañapa asquir uñjtjja, uqhamarac Tatitojj jacañajj-jja uñjitpan, take llaquisiñatsa khespiyaraquitpan —sasa.\n25. Ucat Saúl reyejj jach'at arsuraquïna: —¡Kollanäman David wawajja! ¡Jumasti jach'a luräwinacwa lurätajja, take cunansa walt'apuniraquïtawa! —sasa. Uca khepatsti Saúl reyejj utaparuw cuttanjjäna. Davidasti sarañapanjamwa sarascaraquïna.\n1. Ucampisa Davidajj lup'iscaraquïnwa: “Jichhasa, jan ucajj acat kheparusa Saúl reyejj nayarojj jiwayaquipunitaniwa. Uca laycu, nayataquejj asquïniwa filisteonacan orakeparu sarjjañajjajja, uqhamat Saúl reyejj nayarojj jaytañapataqui, janiraqui take Israel orakena thakascañapataqui. Uqhamatwa amparapat jaltjjäjja” sasa.\n2. Uqhamaw Davidampi, cawquïri jakenacatejj jupampi chicäpcäna uca sojjta pataca jakenacajj sarjjapjjäna Aquis sisqui ucaru sirviñataqui. Uca Aquis sat jakesti Maoc sat jaken yokapänwa, Gat oraken reyiparaqui.\n3. Davidampi jakenacapampisti Gat sisqui uca chekanwa jacapjjäna Aquis sat jakempi, sapa maynisa familiapampi. Davidasti panpacha warminacapjja irpasjjaraquïnwa: Jezreelanquiri Ahinoam sat warmimpi, uqhamarac Abigail warmimpi cuna, cawquïritejj Nabal jaken warmipäcäna uca. Uca Nabal jakesti Carmel chekana utjiriraquïnwa.\n4. Saúl reyisti, Davidan Gat tokeru sarjjatap yatisinsti, janiwa arcnakcjjänti.\n5. Davidasti Aquis reyerojj saraquïnwa: —Juma jach'a reyitejj nayaru asqui luritäta ucapachajja, nayajj achict'assmawa, aca orakemana cawquïri marcansaya jacañataqui churita. Janiw walïcaspati sirviriman jach'a reyimpi chica jach'a marcana utjañapajja —sasa.\n6. Ucürpacharaquiw Aquis reyejj Siclag marcjja churaraquïna. Ucatwa jichhürcama Siclag marcajj Judá orakencasqui.\n7. Davidasti filisteonacan orakepanjja mä mara pusi phajjsiniw jacaraquïna.\n8. Davidampi jakenacapampisti mistsupjjänwa, Gesur, Gezer, Amalec uca marcanacaru saqueyjañataqui. Uca marcanquirinacasti Talaim sisqui uca chekata, Shur tokeru sarañana, Egiptompi korpasqui, ucsa tokenwa jacapjjaraquïna.\n9. Ucsa tokenquiri jakenacarusti nuwjaraquïnwa. Janiraquiw maynirus jaltaycänti, jan ucasti chachäpasa, warmïpasa, takeniruw jiwarayänjja. Uqhamarusa apararaquirïnwa: ovejanaca, vacanaca, asnonaca, camellonaca, isinacamppacha aparanïna, ucatsti cawqhanccäntejj Aquis reyejj ucaruw cuttanjjaraquirïna.\n10. Ucat Aquis reyisti jisct'araquirïnwa: “¿Cawquïri marcsa jichhajj saqueyjaractajja?” sasa. Davidasti saraquirïnwa: “Judá oraket aynachanquir marcanacwa, uqhamaraqui Jerameelat aynachanquir marcanaca, quenitanacan orakepat aynachanquirinacaruwa” sasa.\n11. Davidajj janiw chacharusa, warmirusa jaquirjja jaytcänti, jan ucasti k'alwa jiwarayänjja, uqhamat Gat chekaru jan sarapjjañapataqui, ucat take cuntejj lurqui ucanaca yatiyapjjañapataqui. Filisteonacan orakepan jaccäna take uca maranacansti uqhampunwa lurirïna.\n12. Aquis reyisti Davidarojj suma jaket uñt'araquïna, chuymapansti saraquïnwa: “Davidajj israelitanacarojj uñisjjewa, uqhamasti nayan servirijjapunïniwa” sasa.\n6. Diosajj kollan utapan sänwa: “cusisisaw Siquem orak jalanokjjä, Sucot pampa orak laquinokjjaraquï;\n7. Galaad orakejj nayanquiwa, Manasés orakes nayanquiwa, Efraín orakejj p'ekejjar asjjatasiñawa, Judá orakesti, jilïr cancañ thujrojjawa;\n8. Moab orakejj jarisiñ llatajjawa; Edom orak patjjaruw wisqhunacajj uchasï; ¡Filisteo jakenacar atipjatajjat arnakasï!”, sasa.\n9. ¿Qhitirac uyunacamp muyuntat marcar irpitanisti? ¿Qhitirac Edom orakcam puriyitanisti?\n10. Diosay, jumajj apanucjjapjjestawa, janiw nuwasir tamajjamp chicajj mistcjjtati.\n11. Uñisirinacajjat arjjatapjjeta, jaken yanapapajj inamayaquiwa.\n12. Diosan yanapapampejj muspharcañanac lurañäni. ¡Jupaw timanacasarojj takjjatani!\n4. Take cunsa Tatituw luri mä amtäwimpi; uqhamarac ñankha jakerusa t'akhesiña urutaqui.\n5. Jach'a jach'a tucur jakenacarojj uñisiwa; jupanacasti mutuyatäpjjaniwa.\n1. Quimsüru pasatatsti mä casarasïwiw utjäna Caná marcana, Galilea tokena. Jesusan taycapajj ucancaraquïnwa,\n2. Jesusasti discipulonacapamp cuna uca casarasïwiru jawsayataraquïnwa.\n3. Vino tucusjjepansti Jesusan taycapajj juparojj sänwa: —Janiw vinopajj utjcjjeti —sasa.\n4. Ucampis Jesusajj taycaparojj sänwa: —Warmi, ¿cunatsa nayarojj uc sista? Janïraw horasajjajj purinquiti —sasa.\n5. Ucampis Mariajj sirvirinacarojja sänwa: —Cuntejj sapcätam jupajj uc lurapjjam —sasa.\n6. Sojjta wacullanacaw kalat lurata utjäna, judionacan cultonacapan k'omachasïwinacaparjama. Sapa wacullarojj mä quimsakallk tunca, jan ucajj patac litrjamaw umajj mantäna.\n7. Jesusajj sirvirinacarojj sänwa: —Aca wacullanacaru umampi phokharayapjjam —sasa. Jupanacasti phokharayapjjänwa.\n8. Ucjjarusti Jesusajj saraquïnwa: —Jichhasti apsupjjam mä juq'ita, ucatsti casarasïwi sarayirin ucaru apapjjam —sasa. Jupanacasti apapjjänwa.\n9. Casarasïwi sarayiristi umjj mallt'änwa, umasti vinoruw tucjjatayna. Janiraquiw cawquit jutataps yatcänti, ucampis sirvirinacapajj sumwa yatipjjäna um apsunipjjatapa. Casarasïwi sarayiristi, casarasiri waynaruw jawsayäna.\n10. Ucatsti saraquïnwa: —Takeniw nayrakat suma vino sirviñ yatipjje, cunapachatejj jawsatanacajj vino umsjjapjje, ucjjaruw jan suma vinöc ucjja umapjje. Ucampis jumajj jichhacamaw suma vinjja imatätajja —sasa.\n11. Acjja Jesusajj luränwa Caná sat marcana, Galilea ucsana. Aca milagrojj nayrïr milagrönwa. Uca luräwimpisti ch'amap uñacht'ayäna, yatekerinacapasti juparojj iyawsapjjaraquïnwa.\n12. Acanac pasjjepansti Jesusajj sarawayjjänwa Capernaum sat marcaru, taycapampi, jilanacapampi, discipulonacapamp cuna; uca marcanjja mä kawkha uruw kamarapjjäna.\n13. Judionacan Pascua fiestapajj niya jac'äjjatap laycojja, Jesusajj Jerusalén marcaruw sarawayjjäna.\n14. Templo mankhansti jicjjatänwa vacanaca, ovejanaca, palomanaca aljiri, uqhamarac kollke troquirinacsa.\n15. Uc uñjasinjja, Jesusajj mä chicot waquicht'asisina, takeniruw templot alissüna ovejanacapamp vacanacapamp chica. Kollke troquirinacan kollkenacaps pamparuw willtaraquïna, uqhamarac mesanacaps jakonucuraquïna.\n16. Palomanac aljirinacarusti saraquïnwa: —¡Acat ucanac apsupjjam! Awquejjan utapjja jan mä khathur uñtat tucuyapjjamti —sasa.\n17. Discipulonacapajj uc ist'asinjja amtapjjänwa Kellkatan aqham siri: “Utamar munañaw tucuntitu” —sasa.\n18. Uca pasatatsti judionacajj jisct'apjjänwa: —¿Cuna munañampitï acanac lurcta ucatjja uñachayapjjetasmati? —sasa.\n19. Jesusasti saraquïnwa: —T'unthapipjjam aca templo, nayasti quimsürunwa machakat sayt'ayä —sasa.\n20. Judionacasti ucjjarojj sapjjaraquïnwa: —Pusi tunca sojjtan maranwa aca templo lurañjj tucuyapjje, ¿jumasti quimsürun sayt'ayasmati? —sasa.\n21. Ucampis cawquïr templottejj Jesusajj parlcäna ucajja, jupan janchipänwa.\n22. Ucatwa, cunapachatejj Jesusajj jiwatat jactjjän ucqhaw discipulonacapajj amtapjjäna aca arsutapa, Kellkatarus “chekaw” sapjjaraquïnwa, uqhamarac Jesusan arsutanacaparusa.\n23. Cunapachatejj Jesusajj Jerusalén marcanccäna Pascua fiestanjja, waljaniw jupar iyawsapjjäna milagronac luratap laycu.\n24. Ucampis Jesusajj janiw jupanacar alcatascänti, jupajj takeniru uñt'atap laycu.\n25. Jaker uñt'añataquejj janiw qhitin yatiyatäñasa waquiscänti, jan ucasti jupa pachpawa yatïna jaken chuymapa.


Aymara, Dramas: Piece 062 – Purjjapjjänwa destinoparojja 2 | Waters of Life for Children\nHome -- Aymara -- Perform a PLAY -- 062 (Finally at the goal 2)\n62. Purjjapjjänwa destinoparojja 2\nInti jalsu Yatiñaninacajja reyin palaciopatjja chuymas p’iyawa sarjjapjjäna. Uca palacionjja machak reyi jichha yurita jic’jjatañ amuyapjjäna. Yupaychiriwa jutapjjatayna uqhamaraqui jupanacan jacawipan Tatitüjjpan uca munatanacapa uñacht’ayañataqui. Ucampisa Jerusalenanjja janiw jicjjatapcataynati. Arumajjänwa marcat mistupcän ucjajja.\nSabio 1: “¿Cunats reyejj mayjaquïna?”\nSabio 2: “¿Cunatsa sumpini yatiñ munäna cunapachas warawarajj uñstatayna ucjja?”\nSabio 1: “¡Ucajjay wastata, warawara jiwasanacaru yatïquistu judíonacan reyipajj yurjjatapa!”\nBabilonia jakenacajja warawara uñjasinjja wal cusisipjjatayna. Amuyam chhä, swarawarajj jupanac nayrakatapanwa saräna uqhamana Belén thaqhi uñachayascäna.\nMä uta patjjarupiniwa saytatayna.\nMaríampi Joseampejja mä Belén thiya marca uyuncascataynawa, janiw kopachsiñjja jicjjatapcataynati. Ucan Jsusajj yuritayna, Diosan yokapa, Wiñay Reyi.\nUcampisa gobiernojja censo tucuyjjasinjja, cuna pachatï korpachasiñanacajj Belenan utj-jjän ucapachajja, María José jupanacajja uca utaruw Jesús wawampejj sarjjapjjatayna.\nYatiñaninacajja purjjapjjänwa destinoparojja. Utarü mantapjjäna ucanjja María Joseampi jicjjatapjjatayna. Nayranacapampiw Jesús wawarojja uñjapjjatayna, Reyiru qhitirutï Diosajj qhitancatayna. Muspharata quillt’asipjjäna ucatsti yupaychapjjänwa. Jupancañ munapjjäna, jacawipan Tatituj jupañapänwa.\n¿Jesusat jacäwiman Tatitojja? ¿Cuntejj amtcta, parlcta uqhamarac lurcta ucanacarojj jupat mandi? Janow juc’am suma utjquiti jumatac nayataqui take jacawisan Jesusajj Tatijöjjpan.\nUca Yatiñaninacajja jupancänwa. C’uchisitawa regalonacapjja jistätapjjana. Kori, caro perfumenaca uqhamarac incienso Wiñay reyitaquejja ucänwa regalonacapajja.\nJuc’amp utjquistu ucajja jacäwisawa. Qhititï Jesusar chürqui ucajja, katokaraquiw regalonacapa.\nUñstirinaca: Parliri, dos sabios\nPage last modified on October 08, 2018, at 12:26 PM | powered by PmWiki (pmwiki-2.2.140)


Aski kankañar munir Diosajj cheqapawa | Jehová Diosar jakʼachasipjjañäni\n1, 2. 1) ¿Kuna jan walinakansa José waynajj tʼaqhesïna? 2) ¿Kunjamsa Jehová Diosajj Joseyar yanaptʼäna?\nJOSÉ sat mä suma waynaruw ina chʼusat tʼaqhesiyapjjäna. Kunapachatï 17 maranïskäna ukhajja, pachpa jilanakapaw uñisiñat niyapun jiwayapjjäna. Ukat jaya markar esclavjam aljatarakïnwa. Uka markanjja, patronapan warmipaw jupamp ikintañ munasajj arjjayäna, ukampis Joseyajj janiw yäqkänti, ukatwa “nayamp ikintañ muni” sas kʼarinak parlasajj carcelar jistʼantayäna. Ukhamanakan ina chʼusat tʼaqhesiyataw uñjasïna, janjamakiw khiti arjjatiripas utjkänti.\nJoseyajj ina chʼusatwa carcelan tʼaqhesïna\n2 Ukampis ‘askimpir cheqapampir munasiri’ Jehová Diosaw ukanak sum uñjaskäna, ukatwa kunatï cheqäki uk qhanstañapatakisa, Joseyan carcelat mistuñapatakisa yanaptʼäna (Salmo 33:5). Ukat janiw carcelatak mistkänti, jan ukasti jilïrit uttʼayatäjjänwa ukat wali respetatäjjarakïnwa (Génesis 40:15; 41:41-43; Salmo 105:17, 18). Ina chʼusat kʼarintapkäna ukas qhanstjjänwa, ukat uka markan jilïrjam uttʼayatäsajja, Diosan amtap phoqasiñapatakiw yanaptʼarakïna (Génesis 45:5-8).\n3. ¿Kunatsa cheqapar uñjatäñ muntanjja?\n3 Ukham tʼaqhesitapajj sintkañawa. Inas jumajj ina chʼusat tʼaqhesiyat uñjasirïsta jan ukajj ukham tʼaqhesiri uñjirïsta. Ukampis taqeniw cheqaparjam uñjatäñ muntanjja. Kunattejj Jehová Diosajj jupar uñtasitwa lurawayistu, jupajj taqe kuns cheqapar uñjiriwa (Génesis 1:27). Ukhamasti, Jupar jukʼamp sum uñtʼañatakejja, kunas jupatakejj “cheqapajja” uk sum amuyañasa. Ukhamatwa luratanakapjja wali askit uñjañäni ukat jupar jukʼamp jakʼachasirakiñäni.\n4. ¿Kunsa cheqapar sarnaqañatjja jaqenakajj amuyapjje?\n4 Leyinak aleq phoqasakis maynejj cheqapar sarnaqkaspa ukham jaqenakajj amuyapjje. Uka toqet mä librojj akham siwa: ‘Kunapachatï leyinakasa, lurañanakasa, mayitanakasa sum phoqasi, ukat taqenis lurataparjama uñjatäpjje ukaw cheqapajja’ sasa (Ética: teoría y aplicación). Cheqas leyinak jan ukajj mayitanak phoqañajj askïkchisa, Jehová Diosatakejj janiw ukakïkiti.\n5, 6. 1) Bibliajj qellqaskäna uka nayra arunakarjamajja, ¿“cheqapa” siski uka arojj kamsañsa muni? 2) Kunapachatï “Diosajj cheqapawa” sasin Biblian siski ukhajja, ¿kamsañsa muni?\n5 Jehová Diosajj kunja cheqapasa uk sum amuytʼañatakejja, Bibliajj qellqaskäna uka nayra arunakat jukʼamp yatjjatañäni. Hebreo Arut Qollan Qellqatanakanjja, “cheqapa” sañatakejj kimsa aruw utji. Mayajj “cheqapa” sasaw jaqokipasi, ukat awisajj “cheqaparjam uñjaña” sasaw jaqokipasiraki (Génesis 18:25). Ukat mayni pä arunakajja, “cheqakankaña” sasaw jaqokipasi. Ukat Griego Arut Qollan Qellqatanakanjja, “cheqakankaña” sas jaqokipatäki ukajj “aski jan ukajj cheqa sarnaqaña” sañ munaraki. Ukhamasti Biblianjja, “cheqapa” “cheqakankaña” siski uka arunakajj niya pachpakiwa (Amós 5:24).\n6 Ukhamasti, kunapachatï Biblianjja, “Diosajj cheqapawa” siski ukhajja, taqe kunsa cheqaparuw luri sañwa muni. Ukhamajj Diosajj janiw jaqerojj yaqha yaqha uñjkiti, jupatakejj taqenis mayakiwa (Romanos 2:11). ¡Janipuniw Diosajj khitirus yaqhachkaspati! Diosar taqe chuyma yupaychir Eliú sat mä chachajj akham sänwa: “¡Taqe chʼamani Diosajj janiw kuna jan walsa lurkaspati, janirakiw kunatejj jan cheqapäki uksa lurkaspati!” sasa ( Job 34:10). Ukhamasti, Diosajj kunatï “cheqapäki” ukpun luri, ¿kunatsa? Uk pä toqet yatjjatañäni.\n7, 8. 1) Jehová Diosajj janiw kuna ñanqhsa lurkaspati sasajja, ¿kunatsa sistanjja? 2) ¿Kunatsa Jehová Diosajj taqe kunsa cheqapar lurejja?\n7 Jehová Diosajj qollanawa, uka toqet nayraqat parltʼañäni. Kunjamtï 3 yatichäwin uñjaniwayktanjja, janipuniw kuna jan walsa lurkaspati, jupajj cheqawa, qʼomarakiwa. Niyakejjay alajjpachankir Awkisajj qollanächejja, janipuniw wawanakaparojj tʼaqhesiykaspati. Jesucristojj uk sum yatïna, ukatwa janïr katuntapkäna uka arumajj akham sas mayisïna: “Qollan Awkejja, churkista [uka arkirinakajaru] sutim layku imam” sasa (Juan 17:11, MT). Biblianjja, Jehová Diosarukiw “Qollan Awki” sasejja, jaqenakatjja janiw jupjam qollan awkejj utjkaspati. Niyakejjay Jehová Diosajj jan juchani taqe kunsa cheqapar lurirïchejja, ukatwa Jesusajj arkirinakaparojj Awkipan amparapar jaytawayäna (Mateo 23:9).\n8 Maysa toqetjja, Jehová Diosajj wali munasirirakiwa. Ukatwa taqe kunsa cheqapar luri. Ukampis jaqenakajj jupanakakiw jilankañ munasipki, ukatwa mayninakarojj ina chʼusat tʼaqhesiyapjje, jañchipatsa jiskʼachapjje, uñisnukupjje ukat yaqhachapjjaraki. Ukampis munasir jaqejj janiw ukham lurkaspati. Jehová Diosajj kunja munasirisa uka toqet Bibliajj akham siwa: “Tatitojj cheqapar uñjiriwa, aski kankañarusti munasiwa” sasa (Salmo 11:7). Ukat jupa pachpat akham sarakiwa: ‘Kunatejj cheqapäki ukwa nayajj munta’ (Isaías 61:8, NM). Ukham taqe kunsa cheqapar luriri Diosätap yatiñajj wal chuymachistu (Jeremías 9:24).\nJehová Diosajj khuyapayasiriwa ukat cheqaparakiwa\n9-11. 1) ¿Kunatsa Diosajj khuyapayasiriwa ukat cheqaparakiwa sasajj sistanjja? 2) ¿Kunjamsa Diosajj jucharar jaqenakarojj khuyapayasiñapat cheqapar uñji?\n9 Jehová Diosajj janipuniw kunansa pantjaskaspati, taqe kunsa cheqaparupuniw uñji ukat cheqaparuw kuns luraraki. Moisesajj akham sasaw Jehová Diosar jachʼañchäna: “Jupaw jiwasan arjjatirisajja; luräwipasa cheqaparakiwa, luratapasa cheqarakiwa. Jupasti cheqapa Diosawa, janiw jupanjja kunatejj jan cheqapäki ukajj utjkiti” sasa (Deuteronomio 32:3, 4). Janiw kuna juchsa ukhamak uñchʼukkaspati, ni sinti qhorükaspasa, Diosajj kuns cheqaparupuniw uñji.\n10 Salmo qellqerejj akham sänwa: “Tatitojj cheqawa, ukhamarak khuyapayasiriwa” sasa (Salmo 116:5, AB). Ukhamasti, Jehová Diosajj cheqaparaki ukat khuyapayasirirakiwa. Janiw khuyapayasirïtap laykojj ukhamak juchanak uñchʼukkiti, ukat janirakiw cheqapätap laykojj sinti qhorükisa. Jan ukasti, Jupajj taqe kunsa cheqaparuw khuyapayasiñampi uñji. Uk jichhajj sum amuytʼañäni.\n11 Adanatwa juch katoqawaytanjja, ukhamajj taqeniruw jiwañajj waktʼistu (Romanos 5:12). Ukampis Jehová Diosajj janiw jucharar jaqenakan jiwañapjja munkiti. Jupajj ‘perdonasiri Diosawa, khuyapayasirirakiwa’ (Nehemías 9:17). Ukatjja, amtarakiñäni, jupajj qollanawa, janiw kunatejj jan cheqapäki uk lurkaspati. Ukampis ¿kunjamatsa juchan nasir jaqenakarojj khuyaptʼayi? Kunjamtï 14 yatichäwin jukʼamp yatjjatkañänejja, qhespiyasipjjañapatakiw Yoqapar khitani. Ukhamatwa arrepentisir jaqenakarojja, khuyapayasiñat Yoqapan wilapjjar perdoni. Ukhamatarakwa, taqe kuns cheqapar lurir Diosätap uñachtʼayi (Romanos 3:21-26).\nCheqapar uñjirïtap yatiñajj wal chʼamañchistu\n12, 13. 1) ¿Kunatsa cheqapätap yatisajj Jehová Diosar jukʼamp jakʼachastanjja? 2) ¿Jehová Diosat Davitajj kamsänsa, ukat kunatsa ukajj chʼamañchistu?\n12 Jehová Diosan taqe kun cheqapar uñjirïtap yatisajja, jupat jitheqtañat sipansa, jukʼamp jupar jakʼachastanjja. Kunjamtï Biblian siskejja, Diosajj khuyapayasiñampiw taqe kuns cheqapar uñji. Uka toqet mä qhawqha yatjjatañäni.\n13 Diosajj cheqapätap laykojja, yupaychirinakapar wal munasi ukat janirakiw jaytanukkaspati. Salmonak qellqeri David reyejj ukjja sum amuyäna. Diosan luratanakapat yatjjatasasa ukat Diosajj kunjamtï jupar yanaptʼkäna uk uñjasasa, akham sänwa: “Tatitojj aski [cheqa] kankañar muniriwa, arkirinakaparojj janiw jaytanukkiti” sasa (Salmo 37:28). Uk yatiñajj ¡walpun chʼamañchistu! Taqe chuyma servirinakaparojj janipuniw jaytanukkaniti. Ukhamajj amtañäni, cheqapa Diosätap laykojj jakʼasankaskiwa ukat munasiñampiw uñjaskistani, janiw uka toqet pächasiñasäkiti (Proverbios 2:7, 8).\n14. Israel markar Leyinak churkäna ukanjja, ¿kunjamsa Jehová Diosajj saparstʼatanakat llakisitapjja uñachtʼayäna?\n14 Diosajj cheqapar uñjirïtap laykojja, kunjamas llakitanakajj jikjjatasipjje ukjja sum amuyi. Israel markar Leyinak churkäna ukanwa ukajj qhan uñjasïna. Amuytʼañäni, jan awkini jan taykani wawanakas ukat viuda warminakas jan tʼaqhesipjjañapatakejj leyinakaw utjäna (Deuteronomio 24:17-21). Niyakejjay jupanakatakejj jakañajj chʼamächïnjja, jupaw mä Awkjamajj sum uñjaskäna ukat “cheqa kankañampiw [Juezjamajj] uñjara[kïna] wajcharusa, viuda warmirusa” (Deuteronomio 10:18; Salmo 68:5). Ukat Jehová Diosajj israelitanakarojj akham sarakïnwa: ‘Janiw tʼaqhesiyapjjätati viudanakarusa, ni wajchanakarusa, jumanakatejj tʼaqhesiyapjjäta ukajja jupanakan arnaqasitanakapjja istʼäwa. Ukatsti nayajj colerasïwa’ sasa (Éxodo 22:22-24). Janisay coleramp atipayasir Diosäkchejja, jaqe masipar tʼaqhesiyirinakatakejj wal colerasi, ukat kunapachatï jan yanaptʼirin wawanakar warminakar tʼaqhesiyapjje ukhajj jukʼamp colerasi (Salmo 103:6).\n15, 16. Jan yaqhachasirïtapjja, ¿kunjamsa Jehová Diosajj uñachtʼayi?\n15 Maynejj kunjam jaqesa, qollqenit janicha ukarjamaw akapachan munañan jaqenakajj jaqe masiparojj walsa jan walsa uñjapjje. Ukampis Jehová Diosajj janiw ukhamäkiti, “taqe jaqerus kipkaki uñjaraki, janirakiwa qollqempis alayaskiti” (Deuteronomio 10:17). Uk jichhajj amuytʼañäni. Jehová Diosan servirinakapajj wiñay jakañ katoqapjjani. Ukampis yupaychayasiñatakejj janiw mä qhawqhaniruk ajllkiti, jan ukasti “kuna cast jaqerus katoqakiwa, khitinakatejj jupar ajjsarki, ukhamarak aski lurapki taqe ukanakarusa” (Hechos 10:34, 35). Ukhamasti, kawki markatäskpasa, kuna kasta janchinïskpasa, qamirïskpasa janisa, taqeniwa wiñay jakañ katoqapjjaspa. ¡Taqe kun cheqapar uñjir Diosajj janiw khitirus yaqhachkaspati!\n16 Ukampis kunjamsa kamachinakap pʼakintir jaqenakarojj Jehová Diosajj uñji uka toqet jichhajj yatjjatañäni, uk yatiñajj wali wakiskirirakiwa.\n“Juchanirojj janiw jan castigasaki jaytkiti”\n17. Akapachajj tʼaqhesiñanakampi phoqantatäkchisa, ¿kunatsa cheqap Diosätapat jan pächasiñasäki?\n17 Inas yaqhepajj akham sapjjchispa: “Niyakejjay Diosajj cheqapar uñjirïchejja, ¿kunatsa jaqenakajj jan walinak lurasipkaki, ukat kunatsa yaqhepajj ina chʼusat tʼaqhesipjje?” sasa. Cheqansa, janiw Jehová Diosajj khitirus tʼaqhesiykiti, jan ukasti, nayrïr Adán awkisat juch katoqasaw ukham jan walinakan uñjastanjja. Ukhamajj janiw Diosajj juchanïkiti, jupajj cheqapawa, janiw uka toqet pächasiñasäkiti. Jaqenak pachpaw juchanak lurañjja amtapjje, ukatwa tʼaqhesiñanakajj utji, ukampis ukajj niyaw tukusjjani (Deuteronomio 32:5, NM).\n18, 19. Kamachinakap yatkasin pʼakintirinakarojj janiw ukhamak Diosajj uñchʼukkaniti sasajja, ¿kunatsa sistanjja?\n18 Taqe chuym arrepentisirinakatjja Jehová Diosajj wal khuyaptʼayasi, ukampis sutip qʼañuchirinakarojj janiw ukhamak uñchʼukkaniti (Salmo 74:10, 22, 23). Cheqapar uñjir Diosatjja janiw khitis sawkaskaspati. Khitinakatejj juchanakapat jan arrepentisipki uka jaqenakarojj janiw ukhamak jaytkaniti. “¡Dios Tatitusti, wiñay jakiriwa, ukhamarak khuyapayasiriraki. Janiw jankʼaki colerasirïkiti, jan ukasti jachʼa munasiriwa, ukhamarak cheqaraki! [...]. Ukampis juchanirojj janiw jan castigasaki jaytkiti” (Éxodo 34:6, 7). Jïsa, awisajja, yatkasin leyinakap pʼakintirinakarojj castigirïnwa.\n19 Israelitanakat amtañäni. Jupanakajj Suma Oraqen jakjjapjjän ukhasa, Jehová Diosarojj colerayasipkakïnwa, walja kutiw jupat jitheqtapjjäna. Alajjpach Awkirojj wal ‘llakisiyapjjäna’, ukampis Diosajj janiw jupanakar apanukkänti (Salmo 78:38-41). Antisas jupanakat wal khuyaptʼayasïna, ukat walja kutiw amuyasipjjañapatakejj yanaptʼäna. Akham sasaw rogtʼasirïna: “Janiw nayajj qhoru jaqen jiwañapjja munkti, jan ukasti uka qhoru jakañapjja apanukpan ukatsti jakarakpan. Israel, jumajj uka jan wali sarnaqäwim apanukum. ¿Kunataraki jiwaskätasti?” sasa (Ezequiel 33:11). Jehová Diosatakejj jakañajj wali valoraniwa, ukatwa jan wali jakäwip apanukupjjañapatakejj kutin kutini profetanak khitäna. Ukampis jilapartejj chuym qalarayasipjjänwa, janiw istʼañsa, ni arrepentisiñsa munapkänti. Ukatwa, sutip jan jukʼamp qʼañuchasiñapataki ukat kunjam Diosäkitejj uk uñachtʼayañatakisa uñisirinakapan amparaparuw jaytäna (Nehemías 9:26-30).\n20. 1) ¿Kunjamsa Diosajj Israel markar uñjäna, ukat kuns yateqtanjja? 2) Jehová Diosan cheqapar uñjirïtap uñachtʼayañatakejja, ¿kunatsa leonat parlasi?\n20 Kunjamsa israelitanakarojj Diosajj uñjatayna ukanak yatjjatasawa, jukʼamp jupar uñtʼtanjja. Ina chʼusat maynir tʼaqhesiyapjje ukhajja, jupajj wal llakisi. Cheqansa, Diosajj taqe kunwa uñjaski (Proverbios 15:3). Ukatjja, wakisi ukhasa khuyaptʼayarakiwa, ukajj wal chuymachistu. Ukat janirakiw mäki juchañchirïkiti. Ukampis ukham pacienciamp suytʼatapatjja, janis castigasirïkaspa ukhamwa yaqhepanakajj amuyapjje. Ukajj janiw ukhamäkiti, Jupajj cheqapa Diosawa, janiw Israel markarojj ukhamak uñchʼukkänti. Ukat jaqenakajj cheqapar phoqañjja ajjsarayasipjjewa, ukampis Diosajj janiw ajjsarkiti. Ukatwa Jehová Diosan tronop jakʼanjja, leonan ajanupajj uñstpacha, ukasti cheqapar uñjañatak jan ajjsarirïtap uñachtʼayi (Ezequiel 1:10; Apocalipsis 4:7). * Ukhamasti, kuna jan walinakatï akapachan utjki ukanakjja Diosajj arsutaparjamajj chhaqtayaniwa, janiw pächasiñasäkiti. Ukhamajj Diosajj cheqaparupuniw juch jalji: castigañ wakischi ukhajja castigiwa, khuyaptʼayañ wakischi ukhajja khuyaptʼayiwa (2 Pedro 3:9).\nCheqapar uñjir Diosar jakʼachasipjjañäni\n21. Cheqapar uñjir Diosat lupʼisajja, ¿kunjamsa jupar uñjañasa, ukat kunatsa?\n21 Kunjamsa Jehová Diosajj taqe kunsa cheqapar uñji uka toqet lupʼisajja, janiw jan sinttʼasir juezäkaspasa, juchanakaksa sapa maynit thaqhaskaspa ukham amuyañasäkiti. Jan ukasti, jupajj wali munasir Awkiwa ukat cheqaparakiwa, wawanakaparojj sumpun uñji, ukhamwa qollan Awkisar uñjañasa. Niyakejjay taqe kuns cheqapar uñjirïchejja, kunapachatï aka Oraqenkir wawanakapajj yanapsa, perdonsa mayisipjje ukhajja, jankʼakiw khuyaptʼayi, ukat wakiski ukhasa cheqañcharakiwa (Salmo 103:10, 13).\n22. ¿Kunsa cheqapa Diosajj churistani, ukat kunatsa?\n22 Ukhamajj Jehová Diosajj janiw aleq juchañchirikïkiti, jan ukasti cheqapar uñjiriwa, uk yatisajj walpun jupar yuspärtanjja. Cheqapa Diosätap laykojj wiñay jakañ churistani, “ukansti taqe kunasa cheqapapunïniwa”, ukham sasaw arsuwayi (2 Pedro 3:13). Janiw jupajj juchañchañ munkistuti, jan ukasti, qhespiyañ munistu. Ukham cheqapa Diosätap sum yatisinjja jukʼampwa jupar jakʼachastanjja. Kunjamanakatsa cheqap Diosätap uñachtʼayäna ukjja, jutïr yatichäwinakanwa jukʼampi yatjjataskañäni.\n^ tʼaqa 20 Jupat jitheqtir israelitanakarojja, mä leonjamaw jan ajjsartʼasa cheqapar uñjäjja sasaw Diosajj säna (Jeremías 25:38; Oseas 5:14).\nJeremías 18:1-11 Diosajj janiw mäki khitirus juchañchirïkiti, ¿kunjamsa Jeremiasar uk yatichäna?\nHabacuc 1:1-4, 13; 2:2-4 Diosajj janiw juch luririnakarojj ukhamak wiñayatak uñchʼukkaniti, ¿kunjamsa Habacuc profetar uk qhanañchäna?\nZacarías 7:8-14 Mayninakar jan respetapki ukanakarojja, ¿kunjamsa Diosajj uñjpacha?\nRomanos 2:3-11 Markanakaru ukat jaqenakaru castigañatakejja, ¿kunsa Diosajj nayraqat uñjani?\nTʼaqhesiñanak jan utjañapatakejja, kunsa Diosajj jichhürunakan luraski ukat jutïrin kuns lurani uk Bibliajj sum qhanañchi.


Puno markankirinakax markasan thuqt��winakapx UNESCO uksar jupanakankkaspas ukjam u�t�aya� mayipxi\nBolivia markan thuqt�äwinaka ukjamaraki phust�äwinakax utjki ukanakx Puno markankirinakakiw jupananakkankaspas ukjam uñt�ayasiñ munxapxi.\nPä waranq mayan maranaw Oruro markankirinakax tunka kimsaqallqun thuqhüwinakasa, phust�awinakasa �Obra Maestra del Patrimonio Oral e Intangible de la Humanidad� ukjam uñt�ataxañapataki UNESCO uksatuqirux mayiwayapxi. Jichhürunakan ukax jaysatäxiwa, ukampis uka thuqhüwinakasxa Puno markankirinakaw jupanakankkaspas ukjam uñt�ayañ munxapxatayna.\nRocio Pimentel, Oruro markankir Alcaldesax Chukiyago markaruw jutawayi, ukjamat Cancillería ukjamaraki Cámara de Diputados uksar mä qillqat luqtañataki, ukatx sarakiwa, uka tunka kimsaqallqun thuquwinakasax (18 danzas) Oruro markankiriwa, ukjamaraki Bolivia markasankiriwa. Jichhax Puno-Perú markankirinakaw katusiñ munxapxi jupanakankkaspas ukjama, ukax janiw ukhamäkiti sasinwa mä qillqattuqi Marcelo Elio jilataru luqtawayi.\nMarcelo Elio jilasti, uka qillqat katuqt�awyasinx yatiyarakiwa, nänakax Cámara de Diputados uksanx niyaw aksatuqit yatiyapxta, sapa maya thuqhüwinakasax Patrimonio Cultural Nacional ukjam uñt�atäxiwa, Puno markankirinakax Candelaria Mamitan urupa amtkasinwa uka thuqhüwinakas jupanakankkaspas ukjam uñt�axañapatak mayipxatayna, nänakax mä qillqattuqiw UNESCO uksarux apayapxta, ukax janiw ukjamakiti sasina.


Oscar López Rivera politico prisionero uñt’atax lamar qutaruw uñti · Global Voices Aymarata\nJaqukipiriAbel Cruz Paucara\nJaqukipäw uñt'ayata/apkatata 20 Mara t'aqa phaxsi 2014 1:32 GMT\nDesde el Muelle 8 en San Juan hasta la Puerta de San Juan, se hizo la travesía para acompañar a Oscar representado en el cabezudo.\nPatak Puertorriqueñuw willka urunx tantachawitak amtawayapxi, pä tunka phisqani llamay phaxit saraqkipana pä waranqa tunka pusin marana. Bahia de San Juan, capital de Puerto Rico, kunalaykutix khayan ukhan mä sartasiw lurañataki Bahia Urbana ukhana, San Juan punkukama, khawkamatix k'añaskut sarnaqir jaqinakax nayra pachanx markaru puripxana,ukhakama. Uñtawinakapast utapan mä katuntat politico Puertorriqueño Oscar López Rivera katuqañanakapapxanawa.\nPätunka llatunkani llamayu phaxita saraqkipana Oscar jupasti mutuñ utana kimsatunk kimsani mara phuqhawayi katutataxatapata, juchanchawipasti wali jayanawa, janiw khiti katuntat puliticonakax Oscar jupjam phuqhapkanti. janipuniw kuna juchanchawimpis sañjakanati, ukampis juchanchataw jikxatasiwayi, kunalaykutix jupax Fuerzas Armadas de Liberacion Nacional (FALN) uk apnaqatayna mä suyt'aw uskuñataki estadounidensenakaru Puerto Rico markana.\nSuma jakaw lurasax Norirlandesa Mairead Corrigan Maguire, mayarukiw mayachthapisiwapxi; kunalaykutix Oscar uka chachax sinti jayaw mutuñ utankxatäna.\nOscar uka chachasti satanawa; lamar quta uñjañ munta sasina Ukataw Oscar chachax qutan mä luraw luraña amtawayatayna, uñist'ayañataki mä suma lurawi; uka lurawisti lurasinwa khitinakatix jilir p'iqiñchir Estados Unidos uksan p'iqiñchski, Barack Obama, jupan arxatirinakapampi; Noticel ukax mä uñicht'aw khaya uruta ukat uñicht'ayi.\nFotoperiodista Ricardo Alcaraz Diaz wali munasiñapampiw Global Voices ukan mä qhawqha uñanchawinakap uñicht'ayawayi.*


Jaqukipäw uñt'ayata/apkatata 27 Chinuqa phaxsi 2013 13:42 GMT\nAka jallu pachankasin aka 2013 marana, argentinunakax Patagonia Argentina uksaruw samart’añatak sarañ amtapxi. Periódico Perfil, Turismo uksanx may may uñt’at chiqanakan chaninikapawa uñt’ayasi.\nTaqpacha turistanakaw k’añaskut puripxi, waljaniw iyawsapxaspa sapa mayni mayanisp ukxa. Jisa wawanakarux yatiqañ utaruw irpaña. Medio ambiente ukar susma uñjañ amta yatichapxañapataki.


El Alto markanx wawanakaw t’ijtasin atipt’asipxani | Radio San Gabriel\nViernes, Abril 12, 2019 - 17:00\nJuchhurux wawanakan urupaw amtasiwayi, ukakipanx kunayman tuqiwjanakanaw jupanakarux askin jach’anchata utjawayi. Ukampis jupanakarux yäqatañapaw sapurunjama sawayapxiwa. Jichhax jutiri urunakatakis yaqha wakichawinakax jupanakar ch’amancht’añatakix utjaskakiwa.\nUkhamakipanwa aka jutiri willkürurux Distrito 4 EL Alto markanx wawanakax t’ijtasin atipt’asipxani. Ukampis Ministerio de Desarrollo Productivo uksankirinakaw wakichawayapta, sasinaw yatiyawayapxi. Ukakipanx jupanakax, walja wawanak chikañcht’asipxaspa ukaw thaqhata sawayapxiwa. Wawanakax niya kimsa patakat phisqha patak metros ukch’a t’ijtapxani sasinaw qhananchawayapxi. Ukatx atipirinakakix jallallt’awinakax utjarakiniw jupanakax ch’ullqhipxañapataki manq’añanaka, sasaw yatiyawayapxi.


2 Crónicas 14 - Holy Bible [Aymara Bible 1997] - (2Cró 14)\nCunapachatï Abiam reyejj jiwjjäna ucqhajja, Davidan Marcaparuw imt'jjapjjäna. Ucatsti jupa lantejja Asa yokapawa apnakjjäna. Jupajj reyïcäna ucqhajja, tunca marawa samarañajja utjäna take marcpachana.\nAsan luratanacapajja asqui chekapänwa Tatit Diosapa nayrakatanjja.\nJupasti yakha diosanacana altaranacapjja aparpayänwa, uqhamarac diosanacan santuarionacapsa, ajjsarata kalanacsa jisc'a jisc'a t'unjayäna, uqhamarac Asera diosan lantinacapsa t'unjayaraquïnwa.\nUqhamarus arsünwa Judá marcajj Tatituru maqhatjjañapataqui nayra awquinacapan Diosaparu, uqhamaraquiw leyinacapsa mandamiento arunacapsa phokhayäna.\nApakayaraquïnwa Judá orakenquir take marcanacatjja yakha diosanacar sirviña santuarionaca, altaranacsa. Ucatjja jupan apnakatapanjja samarañawa utjäna.\nUca maranacajja marcajja samarañancänwa, janiw qhitimpi nuwasiñapas utjcänti, uqham samarata jacañjja Tatituw churäna, Asa reyisti uca maranacanjja Judá orakerojja sayt'asiñatac marcanacwa lurayäna.\nJudá orakenquir jakenacarusti, aqham saraquïnwa: “Aca marcanacarojj sayt'asiñatac waquichañäni, uqhamarac ucanacarojja muyuquipayañäni perkanacampi, torrenacampi, puncunacampi, uqhamarac hierro barranacampisa, marcasajj jiwasan munañasancquipana; jiwasasti Tatit Diosasaruw thaktanjja, ucatwa jupajj marca jac'anacasampejja sumana sarnakañ churistu” sasa. Ucatsti lurañanacjja tucuyañcamaw lurapjjäna.\nAsan ejercitopasti quimsa pataca waranka Judá chekanquir soldadonacapampi waquicht'atänwa, escudonacampi, lanzanacampi armantasita, uqhamaraquiw Benjamín tributjja pä pataca quimsakallk waranka soldadonacanïna escudonacampi flecht'aña arconacampi suma waquicht'ata. Take jupanacasti jan ajjsariri soldadonacäpjjänwa.\nJupanacampi nuwasiñataquisti etiopenquiri Zera chachawa jutantäna mä jach'a ejercitompi, mä millón jakenacamp waquicht'ata, quimsa pataca nuwasiñ carronacampi, ucatsti purinipjjänwa Maresa ucqhacama.\nUcatsti Asa reyejj jupanacar jicjjatiriw saräna, jakenacapampisti Maresa jac'ana Sefata vallenwa nuwasiñatac waquichrantasïna.\nAsasti Tatit Diosaparuwa art'asïna, aqham sasa: “Tata, jumataquejj pachpaquiwa ch'amanirusa, jan ch'amanirusa yanapt'añajja. Ucampisa ¡yanapt'apjjetaya, nanacan Tatit Diosajja, nanacasti jumaruwa iyawsapjjsma, juman sutimaruraquiw aca ejercitompi nuwasiñataquejj jutapjjaracta! Tata, jumaw nanacan Diosajjätajja. ¡Jumasti uacht'ayasimaya jan qhitis jumataqui sayt'asiñapjja! ” sasa.\nUcatsti Tatitojj Asarusa, Judá marcarusa atipjayänwa etiopenacjjarojja, ucatsti jupanacajj jaltjjapjjänwa.\nUcampis Asampi jakenacapampejja jupanacarojja arctapjjänwa Gerar chekcama, ucatsti etiopenacajj jan maynini jiwarayatäpjjänwa, Tatitun nayrakatapanjja k'ala tucjatäpjjänwa, uqhamarac ejercitopasa. Ucatsti jupanacajj catuntasipjjänwa uñisirinacapan walja yänacapata.\nUcjjarusti Gerar jac'an marcanacajj utjcäna uca marcanacaruw mantantapjjaraquïna, uca laycusti take uca marcanquirinacawa Tatitutaqui ajjsarayasipjjäna. Judá marcanquir jakenacasti take uca marcanacarojja take kamir yänacapwa aparapjjäna.\nUqhamaraquiw catuntapjjäna uywanacapajj uchatäcäna uca uywa awatiñanacaru, ucatsti walja ovejanaca, camellonacwa apasipjjäna. Ucatjja Jerusalén marcaruwa cutt'anjjapjjäna.


Bible in one year - Aymara Bible 1997 - June 8\n1. Josafat reyejj Judá orakena tunca quimsakallkon mara apnakcäna ucqhawa Acab chachan Joram sat yokapajj Israelan apnakañ kalltäna, ucatsti Samaria marcanjja apnakänwa tunca payan mara.\n2. Jupan luratanacapasti jan walinacänwa Tatitun nayrakatapana, janiw jupan luratapajj sinticänti awquipanjama, taycapanjama, jupasti apakayänwa awquipajj kalata luraycäna uca Baal diosaru.\n3. Ucampisa luränwa Nabat chachan Jeroboam yokapajj juchanaca lurcäna uca pachpanaca, ucanacampiraquiw Israelarojj juch lurayäna.\n4. Mesa sat Moab marcan reyipajj ovejanaca uywañaruwa uchasïna, ucatjja impuesto pagotjja Israelan reyiparuwa churañapäna patac waranka mä marani ovejanaca, uqhamarac patac waranka orko t'awrani jach'a ovejanaca.\n5. Ucampis cunapachatï Acab reyejj jiwjjäna ucqhasti, Moab marcan reyipajj Israel rey contraw tucjjäna.\n6. Ucatsti Joram reyejj Samaria marcata mistusinjja, uñaränwa Israelan take ejercitoparu.\n7. Ucatjja Judá orakenquir reyiruw aqham siri qhitäna: “Moab reyejj nayamp nuwasiñataquiw sayt'asi. ¿Munasmati nayampi saraña jupamp nuwasiri?” sasa. Ucatsti Judá orakenquir reyisti sänwa: “Nayajj jumampi chicajj sariristwa, uqhamaraquiw ejercitojjasa, caballeriajjasa jumampïpjjtwa, uqhamarac jakenacamampi.\n8. Ucampis ¿cuna thaquinjamasa nuwir sarañänejja?” sasa. Ucatsti Joram reyejj sänwa: “Edom wasararu thaquejj sarquejja ucanjama” sasa.\n9. Uqhamawa sarañataqui wact'ayasipjjäna Israel, Judá, uqhamarac Edom ucanacan reyinacapajja. Ucampis cunjämatï pakallk uru muyuntapjjañapäna ucanjja, umapajj pist'jjänwa ejercitopataquisa, caballonacapataquisa.\n10. Ucatsti Israelan reyipajj sänwa: —¡Ay!, amuyatatjja Tatitjamaquiwa jiwas quimsa reyirojj apanistu moabit jakenacan amparapar catuyañataqui —sasa.\n11. Ucatjja Josafat reyejj jisct'araquïnwa: —¿Janit aca chekana Tatitun mä profetapajj utjqui, jupa toke Tatitur jisct'añataquejja? —sasa. Ucatsti Israel reyin mayni oficialapajj sänwa: —Acajjay Safat chachan Eliseo yokapajja, jupasti Eliasan yanapiripänwa —sasa.\n12. Ucjjarusti Josafat reyejj arsuraquïnwa —Jupanjja utjpachawa cuna sañapasa Tatit toketjja —sasa. Ucat ucspachawa Eliseon ucar sarapjjäna Israelan reyipa, Josafat reyi, uqhamarac Edomanquir reyisa.\n13. Ucatsti Eliseojj Israelan reyiparojj sänwa: —¿Cuna lurañajjasa jumampejj utjitojja? Saram awquimana profetanacaparu jisct'asiri —sasa. Ucatsti Israelan reyipasti sascaquïnwa: —Janiwa, Tatituwa nanac quimsa reyirojj apanipjjetu, moabitanacan amparaparu catuyañataqui —sasa.\n14. Ucatsti Eliseojj sänwa: —Nayajj juramentwa lurta take ch'aman Tatitu laycu, jupas uñjascaraquituwa, janitejj Judá orakenquir Josafat reyiru asquina uñjquirista ucajja, janiw ist'quirismati, ni uñcatquirismasa.\n15. ¡Uqhamajj sarapjjam mä musicor irptanipjjam! —sasa. Ucatsti cunapachatï musicojj tocascäna ucqhajja, Tatitun ch'amapaw Eliseo profetjjaru jutäna,\n16. ucatsti Eliseojj sänwa: “Tatitojj aqham siwa: ‘Aca vallenjja walja uma sayañanaca lurapjjam,\n17. janis thayajj utjcchini, jumanacajj ni jallursa uñjapcchïtati ucasa, aca vallejja umampiwa phokhantasini, ucatjja take jumanacaw umt'apjjäta, uqhamarac caballonacamasa, qhumuñ uywanacamasa.\n18. Acasti mä jisc'a uñacht'äwiquiwa Tatitojj cuntejj lurcani ucatjja, ucjjarusti jupajj moabita jakenacarojj jumanacan amparanacamaruwa catuyapjjätam.\n19. Ucatsti jumanacajj tucjapjjätawa perkampi muyuntat take marcanacaru, uqhamarac wali aytat marcanacsa, ucatjja take fruta alinacsa phat'anucupjjaraquïtawa take uma jalsunacsa llupantapjjaraquïtawa, uqhamarac take yapuchañ orakenacsa kalanacampiraquiw phokhantapjjäta’ ” sasa.\n20. Uqhamapuniwa lurasïna uca khepärmanthejja, ofrenda loktañ horasajja Edom toketwa jallojj jutäna, ucatsti orakerojj walipuniw umajj phokharäna.\n21. Uccañcamasti moabita jakenacajj yatipjjänwa, reyinacajj purinipjjatapa jupanacar nuwantiri, ucatsti jupanacajj take waynanacaruwa ejercitoparu jawsthapiyäna, uqhamarac chachanacarusa soldadöñatac maranïpqui ucanacarusa, ucatsti korpawjanwa waquichrantasipjjäna.\n22. Khepärmanthi alwatasti, intejja umanacjjaruwa khant'anïna, ucatjja moabita jakenacasti jayatjja wila umwa uñjapjjäna, jake wilar uñtata.\n23. Ucatsti sapjjänwa: “Ucajj wilaraquisä. Reyinacajj jupanacpachaw nuwasipjjpacha, ucatjja maynit mayniruwa tucjasipjjpacha. ¡Moabita jakenaca, sarapjjañäni jichhajja cunanactejj jupanacajj apanucuwayapqui ucanac catuntasiri!” sasa.\n24. Ucampis cunapachatï jupanacajj israelitanacan campamentopar mantapcäna ucqhasti, israelitanacajj jupanacarojj nuwantapjjänwa, ucat moabita jakenacajj jaltjjapjjänwa. Israelitanacasti jupanacar arctasinwa jiwarayapjjäna.\n25. Ucjjarusti marcanacwa tucjapjjäna, yapuchañ orakenacjja kalanacampiwa phokhantapjjäna, take uma jalsunacsa llupantapjjänwa, ucatjja take fruta alinacjja phat'anucupjjänwa. Ucatsti Kir-hareset sat marcarusti kalanacacwa jaytjjapjjäna, ucampis k'orawiri jakenacajj muyuntasinwa tucjapjjäna.\n26. Cunapachatï Moab marcanquir reyejj amuyasïna ejercitopat sipansa nuwir jutapcäna ucanacan waljätapatjja, espadanaca apnakeri pakallk pataca soldadonacwa tantacht'äna Edom reyejj cawqhanccänti ucsa tokeru jist'jañataqui. Ucampis janiw jist'japcänti.\n27. Ucatsti jilïr yokaparu catusinwa, qhititejj jupa lanti apnakañapäcäna juparu jiwayasajja perka patana ninar naqhantayasa mä naqhantayat loktäwi loktäna. Ucasti israelitanacataquejj colerasïñänwa, ucatwa jupanacajj ucqhata sartasinjja orakeparuwa cutt'anjjapjjäna.\n2 Reyes 4:1-44\n1. Mä warmiwa utjäna, profetanacat maynïri profetan warmipa, jupasti saränwa Eliseon ucaru aqham sasa: —Chachajjajj jiwjjewa, jumasti yattawa jupajj Tatituruwa jach'achäna. Jichhasti kollke mayt'apquitäna ucasti, jutasinjja pani wawajjaruwa esclavota apasjjañ muni —sasa.\n2. Eliseosti juparojj jisct'änwa: —¿Cuns juma laycojj luriristjja? Sita cunas utaman utjtam —sasa. Jupasti ucjjarojj sänwa: —Aca sirvirimansti janiw cunapas utapan utjquiti, jan ucasti mä juc'a mank'añ aceitequiw jisc'a chatun utjitu —sasa.\n3. Ucatsti Eliseojj sänwa: —Jichhasti saram, ucatjja uta jac'amanquirinacamata mä kawkha chatunaca mayt'asinim, ¡kawkhacamatï chatunaca jicjjatañjamäqui ucqhacama!\n4. Ucatjja utamaruwa mantäta wawanacamampi chica, ucatjja uta puncu jist'antasisinjja take chatunaca aceitempi phokharam, phokhanacäqui ucsti yakha chekaruwa uchäta — sasa.\n5. Warmejja Eliseot sarakawayasinjja, wawanacapamp chicaw utaparu jist'antasïna. Ucatsti jupajj kalltänwa phokharaña wawanacapajj chatunaca churapcäna ucanacaru.\n6. Cunapachatï take chatunacajj phokhacamäjjäna ucqhasti, warmejj maynïri wawaparojj sascaquïnwa: —Yakha chatumpi apasincaquim —sasa. Ucjjarusti wawapajj sänwa: —Janiw juc'amp chatojj utjcjjeti —sasa. Uca horasanwa aceitejj tucusjjaraquïna.\n7. Ucjjarusti warmejj profetan ucar sarasinwa yatiyanïna, ucatsti profetajj juparojj sänwa: —Jichhasti saram uca aceite aljiri, ucatjja manuma phokjjam, ucat jilt'äqui ucampisti jumana, wawanacamana jacapjjañamataquïniwa —sasa.\n8. Mä urusti Eliseojj Sunem chekanjamwa pasascäna. Ucansti mä wali kamiri warmiwa jacäna, ucatsti jupajj wali achict'asawa jawsäna utapan mank'er mantañapataqui. Sapa cuti Eliseojj ucanjama pascäna ucqhawa mank'eri mantäna.\n9. Ucatsti uca warmejj chachaparojj sänwa: —Uñjam, nayajj yattwa sapa cuti pascasawa aca chachajj jiwasarojj visitistu, jupasti Diosan kollana profetapawa.\n10. Jichhajj azotea patjjaru mä uta lurarapiñäni jupataqui. Ucarusti ucharapiñäniwa mä iquiña, mä mesa, mä silla, uqhamarac mä lámpara. Cunapachatï jiwasar visitt'iri jutcani ucqhasti, ucanwa kamarasiwaycani —sasa.\n11. Mä cutinjja uca utaru ict'awayañataqui purisinjja,\n12. Giezi sat uywataparusti sänwa: —Jawsanim sunamita utani warmiru —sasa. Cunapachatï uywatajj jawsanïna ucqhasti uca warmejj jupan nayrakataparuw jutäna.\n13. Ucatjja Eliseojj uywataparojj sänwa: —Aca warmirojj aqham sam: ‘Nanacampejj sumwa lurtajja, jichhajja inas mä cunsa jumataqui lurapjjerista; inas reyimpi juma laycu parlañajja munsta, jan ucajj ejerciton jilïripampisa’ —sasa. Ucjjarusti uca warmejj sänwa: —Nayajj waliquïsctwa jake masinacajj taypina —sasa.\n14. Ucatsti Eliseojj sänwa: —¿Cunsa jupa laycojj lursnajja —sasa. Ucjjarusti Giezi uywatapasti sänwa: —Janiw yatcti. Jupasti janiw wawanïquiti, chachapasti awquëjjaraquiwa —sasa.\n15. Eliseojja —jawsanim —sänwa. Uywatasti jawsanïnwa, ucampis uca warmejj uta puncuruquiwa sayt'asïna.\n16. Ucatjja Eliseojj sänwa: —Jutir marataquejja aca pachpa urunacataquisti mä wawa amparamana icht'atäyätawa —sasa. Uca warmisti sänwa: —Janiw, Diosan chhijllat jakepa, jan naya sirvirimarojj sallkjistati —sasa.\n17. Ucatsti cunjämatï Eliseojj yatiycäna, uqhamapuniwa uca warmejj usur jakëjjäna, ucat mararojja mä wawa wawachasïna.\n18. Wawasti jilsjjänwa. Ucampis mä uruwa jupajj awquiparu uñjiri sarascäna, awquipasti yapu apthapirinacampïscänwa.\n19. Ucatjja awquiparojj jach'atwa säna: —¡Ay p'ekejja! ¡P'ekewa usutu! —sasa. Ucatsti awquipajj uywataparojj sänwa: —Taycapan ucar apjjam —sasa.\n20. Uywatasti irptawayasinjja, taycapan ucaruwa jaytanjjäna, taycapasti jarphip patjjaruwa kont'ayasïna chica urcama. Ucatsti wawajj jiwjjänwa.\n21. Ucampis jupajj profetan utapar apcatasinwa iquiñap patjjaru uchäna, ucatsti jupajj puncu jist'antasinwa mistuwayjjäna.\n22. Ucatjja chachapar jawsasinjja sänwa: —Mä uywataru qhitanita mä asnompi, profetampi jiquisir sarañajjataqui, ucatsti cutt'anjjaquïwa —sasa.\n23. Chachapasti juparojj jisct'änwa: —¿Cunataraqui jichhüru jiquisiri sarätasti? Janiwa machak phajjsïquisa, ni samarañ urüquisa —sasa. Warmisti ucjjarojj sänwa —jan llaquisimti —sasa.\n24. Ucatsti sänwa: —Asno waquicharapipjjeta —sasa. Uywataparusti saraquïnwa: —Sarañäni, nayra sarcam. Janiw nayarojj sayt'ayitätati, nayajj siscäma ucqhacama —sasa.\n25. Uqhamaw uca warmejj sarawayäna, ucatjja Carmelo sat kolluruwa purïna, cawquinccäntejj profetajj ucaru. Cunapachatï Eliseojj jayat jutir uñjäna ucqhasti, Giezi sat uywataparojj sänwa: —Uñjam, sunamita warmiraquisä.\n26. Jalam catokeri, ucatsti jisct'am cunjämäsquisa jupajja, chachapasa, wawapasa —sasa. Uywatasti sariwa, ucatsti warmejj sänwa: —Waliquïsipctwa —sasa.\n27. Ucatsti kolluruwa puripjjäna, cawqhanccäntejj Eliseojja ucqharu, ucatjja profetan cayupatwa khomthapisïna. Giezi uywatapasti jac'achasïnwa warmir apakañataqui, ucampis Eliseojj sänwa: —Suyt'aquim, jupajj wali llaquitawa, ucampis Tatitojj jichhacamajj janiw yatiyquituti cuna pasatapsa —sasa.\n28. Warmisti juparojj sänwa: —Tata, ¿nayati jumar mä wawanïñajja maysmajja? ¿Janit jumarojj maycsmajja jan nayar sallkjañamjja? —sasa.\n29. Eliseojj Giezi uywataparojj sänwa: —Wact'ayasim, ucatsti thujrojja apjjarusiwayasa saram. Qhitimpitejj jiquisïta ucajja janiw aruntätati; qhititejj aruntätam ucarojj janiw jaysätati. Ucatjja thujrojj-jja wawan ajanup patjjaruwa uchäta —sasa.\n30. Ucampis wawan taycapajja Eliseorojj sänwa: —Juramentwa lurta Tatit laycu, uqhamarac juma pachpatsa, aca chekatjja janiw sarcäti jan jumampejja —sasa. Ucatjja Eliseojj jupamp chicaw saräna.\n31. Uccañcamasti Giezi uywatapajj jupanacatjja nayrwa sarcatayna, ucatsti thujrjja wawan ajanuparuwa ayjjatäna, ucampis wawajj janiw juc'sa jactcänti, ucatsti Giezi uywatajja Eliseoru jicjjatiriwa saräna: —Wawajj janiw jactquiti —sasa.\n32. Cunapachatï Eliseojj utaru mantäna ucqhasti wawajj jiwatapunïnwa, iquiñana.\n33. Ucatsti mantasinjja uta puncu jist'antasisinwa Tatitur oracionan mayiña kalltäna. Uca uta mankhenjja Eliseompi wawampiquiw ucancapjjäna.\n34. Ucatjja iquïña patjjaru maqhatasinjja, wawjjaruw wincjjatäna lacapsa, nayranacapsa, amparanacapsa wawanquirjjaruw uchäna, wawjja jupan jac'aparuw khomthapïna. Wawasti juc'at juc'at junt'utatañ kalltäna.\n35. Ucatjja Eliseojj sarakjjasinjja, maysat mayswa uca utan sarnakäna, ucjjarusti wastataw iquiñ pataru maqhatasina wawan janchipa khomthapïna. Ucatsti acatjamatwa wawajj jach'irasïna pakallk cuti, ucatjja nayranacapajja uñatatjjänwa.\n36. Eliseo profetasti Giezi uywataparu jawsasinjja sänwa: “Sunamita warmiru jawsanim” sasa. Giezi uywatapasti uqhamwa luräna, cunapachatï jupajj Eliseon nayrakataparu purinïna ucqhasti, Eliseojj juparojj sänwa: “Acajj wawamajj” sasa.\n37. Warmisti jac'achasisinjja, Eliseon cayuparuwa quillt'asïna; ucatjja wawapa irpjjarusisinjja uca utatjja mistuniwayjjänwa.\n38. Ucatjja Eliseojj Gilgal chekaruwa cutt'jjäna. Qhä urunacansti uca orakenjja mank'at t'akhesiñaw utjäna. Mä cutisti cunapachatï profetanacajj Eliseoru muytata kont'atäsipcäna ucqhajja, Eliseojj uywataparojj sänwa: “Nina patjjaru jach'a phuqhu ucham, ucatsti mank'a phayam profetanacataqui” sasa.\n39. Jupanacata maynïristi pamparuwa mistuwayatayna ch'ojjñanaca apthapisiri, ucanwa jicjjatäna mä ch'uminquir koka achunacani, uca achunacasti ch'uminquir calabazar uñtatänwa, apakasinjja capaparuw apanïna. Cutt'anjjasinjja ucanacampi qhucht'asinwa mank'aru uchantäna, jan yatisina cunäcäntï uca.\n40. Ucatjja profetanacan mank'apjjañapataquiwa loktapjjäna; ucatsti mank'aña kalltasinjja jupanacajj jach'atwa sapjjäna: —¡Profeta, aca mank'ajj venent'atawa! —sasa. Ucatjja janiw mank'cjjapjjänti.\n41. Eliseosti sänwa: “Apanirapipjjeta mä juc'a jac'u” sasa. Phuqhu mankheru jac'umpi willintasinjja sänwa: “¡Jichhajj jakenacaru mank'añataqui churapjjam!” sasa. Ucatsti jakenacajj mank'apjjänwa, ucatjja janiw cuna jan walsa phuqhunjja jicjjatcjjapjjänti.\n42. Ucatjja mä chachawa Baal-salisa sat chekata purinïna, Eliseotaqui pä tunca cebada t'ant'anaca apanirapïna, hornota ucqha khathiyataqui, uqhamaraqui apanirapïna trigo wayakaparu. Ucatsti Eliseojj uywataparojj sänwa: —Jakenacar churam mank'apjjañapataqui —sasa.\n43. Ucjjarusti uywatajj sänwa: —¿Cunjämraqui acsti patac jakenacar churästi? —sasa. Ucatsti Eliseojj sänwa: —Jakenacarojj churascaquim mank'apjjañapataqui, Tatitusti siwa: ‘Mank'apjjaniwa, ucatjja jilt'ascaraquiniwa’ —sasa.\n44. Uqhamasti, uywatajj churänwa, jupanacasti mank'apjjänwa, ucatjja jilt'ascaraquïnwa, cunjämatï Tatitojj siscäna uqhamaru.\n17. Diosajjay, wayna cancañajjatpach yatichasista, nayasti jichhürcamaw muspharcañ luratanacamat yatiyascta;\n18. Diosajjay, ch'ama karit pachan uñjascasasa, jank'o ñic'utan pachanccasasa, janiquiy jaytanuct'asistati, jutir mita jakenacar ch'amamat yatiyañajjaw wact'asquitu.\n19. Diosay, muspharcañ asqui cancañamajj alajjpachcamaw puri: jumajj jach'a luräwinac uñachaytajja; janiw qhitis jumjamajj utjquiti.\n20. Chijinac toke irpaquipasista, jach'a llaquinac uñt'ayista, ucampis machakat jacayjjetäta, orak mankhatpach wayst'asjjetäta;\n21. aytat cancañajjaruw jiltayjjetäta, wasitat chuymachjjetäta.\n22. Nayasti yuspagar churäma, arsutam phokherïtamatsti, jumataquiw arpa jachsuyä; Diosajjay, Israel marcan Kollanapa.\n23. Tatay, lacajjajj jumar k'ochusajj cusisiniwa, juman khespiyat ajayojjas cusisiraquiniwa.\n24. Lajjrajjajj urpachaw asquïtamat arsuni, nayan aynacht'añajj munirinacajj mä p'enkaw atipjat uñjasipjjani.\n9. Jopana jayrasiri jakejj, ¡tucjirina jilapawa!\n1. Ucanac arsusinjja Jesusajj alajjpachwa uñti, ucatsti sänwa: —Awqui, horasajj purinjjewa. Yokamar jach'añchamaya, Wawamajj jumaru jach'añchañapataquiraqui.\n2. Jumajj Yokamarojj take jakenacjjaru ch'amanïñwa churtajja, cawquïrinactejj churcta ucanacar wiñay jacaña churañataqui.\n3. Aca wiñay jacañajj juma sapa chekpach Diosar uñt'añanwa utji, uqhamarac Jesucristoru cawquïrirutejj jumajj qhitancta ucaru.\n4. “Nayaw aca orakenjja jach'añchsma, tucuyaractwa cuntejj lurañ churquista ucsa.\n5. Jichhajj Awqui, utjäwimanjja cunjäm jach'a cancañamanccäyättejj janïra aca orake utjquipana, uca pachpa jach'a cancañay churjjeta.\n6. “Cawquïrinactejj acapach taypit ajlliscta nayaru churañataqui, ucanacarojj yatiytwa jumajj qhitïctatejj uca. Jumanquirinacänwa, jumaraquiw churista, juman arunacamsti phokhapjjaraquiwa.\n7. Jichhajj yatjjapjjewa cunanactejj churquista ucanacajj jumat jutatapa.\n8. Jupanacarojj churtwa juman arunacama, jupanacasti catokapjjewa. Jichhajj yatipjjewa nayajj jumat jutatajja, jumajj qhitanquista ucjja iyawsapjjaraquiwa.\n9. “Nayajj jupanacataquiw maysma, janiw maycsmati acapachanquirinacataquejja, jan ucasti churquista ucanacataquiw maysma jumanquirinacätap laycu.\n10. Take cunatejj nayancqui ucajj jumanquiwa, jumanquiristi nayancaraquiwa, jach'a cancañajjasti jupanacjjanwa uñsti.\n11. “Nayajj janiw acapachancjjäti, ucampis jupanacajj acapacharuw kheparapjje, nayasti jutjjtwa jumampïñataqui. Kollan Awquejja, cawquïrinactejj churquista ucanacarojj ch'amamampiy imam jupanacajj mayaquïpjjañapataqui, cunjämatejj jumampi nayampejj mayaquïctanjja uqhama.\n12. Cunapachatejj acapachanjja jupanacampïcäyäta ucqhajja, ch'amamampiw imäyätjja cawquïrinactejj churquista ucanacarojja, uqhamarac irparaquïyätjja. Janiw jupanacatjja maynis chhakquiti, jan ucasti chhakhatapunïcänsa ucaquiw chhakjje, Kellkatanjj cunjämtejj sisqui ucarjam phokhasiñapataqui.\n13. “Jichhajj jutjjasctwa juman ucaru; aca arunacjja sistwa acapachanccasina, jupanacajj nayjama cusisiñampi phokt'atäpjjañapataqui.\n14. Nayajj jupanacarojj arunacamjj churtwa, ucampis acapachajj jupanacarojj uñisiwa jupanacajj jan acapachanquirinacäpjjatap laycu, cunjämtejj nayajj jan acapachanquirïctjja uqhama.\n15. Janiw maycsmati acapachat apsuñamataqui, jan ucasti maysmawa Supayat imañamataqui.\n16. Cunjämtï nayajj jan acapachanquirïctjja, uqhamaraquiw jupanacajj jan acapachanquirïpquiti.\n17. Cheka cancañampi k'omacham juma pachpataqui, arunacamasti chekawa.\n18. Cunjämtejj nayarojj acapachanquirinac taypiru qhitanistajja, uca pachparaquiw jupanacarojj acapachanquirinac taypiru qhitta.\n19. Jupanac laycuwa nayapachpas catuyasiracta, jupanacajj asquitaqui catuyasipjjañapataquiraqui.\n20. “Janiw jupanac sapataquiquit acjj mayctjja, jan ucasti qhitinacatejj khepanacat nayaru iyawsapquitani jupanacan arunacap ist'asina ucanacampitaquiw maysma.\n21. Mayiracsmawa Awquejja, jupanacajj mayaquïpjjañapataqui, uqhamarac jiwasampis mayaquïpjjañapataquiraqui, cunjämtï jumajj nayanctajja, nayajj jumancaractjja uqhama. Jupanacajj mayar tucutaquïpjjpan, jumajj nayaru qhitanquista uc acapachajj iyawsañapataqui.\n22. Jumajj nayaru jach'añchäwi churquista uca pachpa jach'añchäwiracwa jupanacaru churta, jupanacajj mayar tucutäpjjañapataqui, cunjämatejj jumampi nayampejj mayaquïtan uqhamaraqui.\n23. Nayajj jupanacampïtwa, jumasti nayampiraqui, jupanacan suma mayaru tucutäpjjañapataqui, uqhamat acapachajj yatiñapataqui jumajj nayaru qhitanista, uqhamarac cunjämtï nayaru munasista, jupanacarus munasiracta.\n24. “Awquiy, jumaw jupanac churista. Jichhajj muntwa nayajj cawquinccätejja, jupanacajj ucancapjjañaparaqui, jumajj jach'a cancañwa churista uc uñjapjjañapataqui, jumasti janïra acapachajj utjquipanwa munasista.\n25. Suma Awquiy, acapachajj janiw uñt'ctamti, ucampis nayajj uñt'smawa, acanacasti yatjjapjjewa juman nayaru qhitanitama.\n26. Jupanacarojj uñt'aysmawa, ucampis uñt'ayascaquïmawa, cunjämtejj nayaru munasista uca munasiñajj jupanacampïñapataqui, nayasti jupanacampïñajjataquiraqui.”


Números 6 - Holy Bible [Aymara Bible 1997] - (Núm 6)\nTatitojj Moisesarojj saraquïnwa:\n“Israelitanacar aqham sam: Mä jakesa, jan ucqhajj mä warmisa, arupampi arsusina Tatituru catuyasiñ munchi ucajja,\njaniw cuna vinonacsa ni t'amantat umañanacsa umañapäquiti, ni vinot lurat vinagre, ni cuna p'osktata umañanacsa, ni uvat lurat umsa, janiraquiw mank'añapäquiti ni uvanacsa, ni waña uvanacsa.\nCunapachcamaya Tatituru arsusina catuyasiñ munchi, ucapachasti janiw cuna uvan achunacapsa mank'añapäquiti.\nJaniraquiw ñic'utapsa mururascaniti, jan ucasti jilantayasiniwa cunapachcamatejj arupampi arsqui uca phokhasiñapcama, Tatituru catuyataraquiw sayt'asiñapa.\nTake uca maranacasti janiraquiw mä jiwatarus jac'achasiñapäquiti,\nni awquipa, taycapa, ni cawquïri jilapa, cullacapa jiwaspa ucqhasa, jan k'añu tucuñapataqui, Tatitur catuyasiñatac arsusitap laycu.\nCunapachcamatejj arupa arsutapajj phokhasiñapäqui, ucqhacama Tatitur catuyatäniwa.\n“Cawquïri jaketï acatjamat jupa thiyaru jiwani, uqhamat ñic'utapjja k'añu tucuyani, Tatituru catuyatäcchi ucasa, jupajj ñic'utapjja pakallko ururojj mururasiniwa, cunapachatï k'omachasiñap urojj purincani ucqha.\nQuimsakallko uru purinipansti, sacerdoten ucaruw apani pä tórtola sat jamach'inaca, uqhamarac pä paloma wawanaca Jiquisiñ Carpäquis uca mantañaru.\nSacerdotesti maynïrjja sacrificiotwa juchanacat loktani, maynïrsti takpach nact'ayasaw loktaraquini, ucatsti cunatejj waquisqui uca luraraquini, uca juchanacat perdón jicjjatañataqui, mä jiwatar llamct'atap laycu. Uca ururaquiw Tatiturojj ñic'utapjja wasitat catuyasjjani.\nTatitur catuyasiñanjja yakhatwa kalltaraquini, nayra catuyasitapsti janiraquiw amtascjjaniti, cawquïri ñic'utaptejj catuyascän ucajj k'añuru tucutap laycu. Uqhamaraquiw Tatitun ucaru aparaquini mä maran orko oveja juchanacapat sacrificio loktañataqui.\n“Cunapachatejj catuyasiñap urunacajj tucuyjjani ucapachajj Jiquisiñ Carpäquis uca mantañaruw sarani,\nucatsti Diosarojj mä maran orko oveja ofrendat churani, uqhamarac jan cuna camachat takpach nact'ayäwi loktasa, uca quipcaraqui mä maran orko oveja jan cuna camachata, sumancjjañatac sacrificiot loktasa.\nUqhamaraquiw loktaraquini suma jac'ut lurat t'ant'anacan jisc'a canasta, jan levadurani, aceitempi chaputaraqui; masasa jan levadurani, aceitempi waraquipata, uca chicasti take achunacampi, vinompi ofrendat churatäqui ucanacampiraqui.\nSacerdotesti Tatitu nayrakatanjja, sacrificio juchanacat loktaraquini, uqhamarac takpach nact'ayasa loktaraquini.\nUcatsti mä orko oveja loktaraquini, sumancthapiña sacrificiota, jan levaduran t'antanacsa, jisc'a canastancquis uca cheka, uqhamaraquiw grano achunaca, vinonaca loktaraquini.\nTatitur catuyat jakejj ñic'utapwa qhuchurasini, Jiquisiñ Carpäquis ucan mantañaparu, ucatsti catuyat ñic'utapa aptasinjja cawquïri ninatejj akasqui sumancthapiyiri sacrificio uca nina mankheruw jakontani,\nsacerdotejj orko ovejan khathita jiqhanip aptasina, uqhamarac mä jan levaduran t'ant'a canastat apsusa, mä jan levaduran masa aptasajj Tatitur catuyat jakeruwa amparapar churani, cunapachatejj jupajj p'ekepan ñic'utap huchurascani ucapacha.\nUcatsti sacerdotejj cunatejj waquisqui ucwa Tatitu nayrakatan lurani. Uca uywan pechopa, cunampitï uñstäwejj lurasqui, uqhamarac charanacasti Tatitur churatawa, kollanaraquiwa. Take ucanacasti sacerdotetac yakhachatawa. Uca khepatsti Tatitur catuyasir jakejj vino umjjaraquispawa.\n“Take ucanacaw leyinacajj cawquïritï arupampi arsusina Tatitur catuyasiñ munqui ucataquejja. Acanacaraquiw cawquïri ofrendanacatï churañapäqui ucanacasa, jan ucajj, yakha ofrendanac churañapäqui ucanacat sipansa. Ucampis cuntejj nayrakatajj arsqui, ucjja phokhañapawa, cunjamatï lurañataquejj arsqui uqhamaw waquisi phokhasiñapajja.”\nTatitojj Moisesarojj sänwa:\n“Aaronaru, wawanacapampirojj aqham sam: Cunapachatï israelitanacar bendicipcani ucqhajj aqham lurapjjani:\n‘Tatituy jumaru bendispan, imaracpan.\nTatitojj jumarojj sum uñtanpan, jumatsa qhuyapayaspan.\nTatitojj munasiñampi jumarojj uñtanpan, samarañsa churaracpan.’\n“Uqhamwa jupanacajj sutejja israelitanacar arsupjjani, ucatsti nayajj jupanacarojj bendiciraquïwa.”


Citizen Media · Taypi sata phaxsi, 2012 · Global Voices Aymarata\nCitizen Media · Taypi sata phaxsi, 2012\nIsturyanaka Aka tuqita Citizen Media Ta Taypi sata phaxsi, 2012\nLatin America 29 Taypi sata phaxsi 2012\nRicardo Martinelli jilïr irpir panameñux cadena nacional uksaw yatiyawayi Kamachi (Ley) 72 ukat jan walt'awinakax utjki ukar chiqancht'asa, uka Kamachix Colón uksan Zona libre uñt'atak ukan uraqinakap aljañaruw iyawsäna. Twitter ukax yatiyawinakw uñt'ayi.\nDerecho 25 Taypi sata phaxsi 2012\nMedio Oriente & Norte África 19 Taypi sata phaxsi 2012\n2012 maran taypi sata phaxsin pusi uru saraqataruw Gran Bazar Tehran-an ñanqha urux aljasiñ utanak janiw jist’arapkänti, mayüruxa,pacha urux aljasirinakamp alakipanakampiw jichha qulqi inak iraqtatapat jan manq’añar mantapxäna. Pacha urun jach’a tantachasïwinakampitas Bazar-an jach’unak ukankapxatapatas ukat aljasiñ utanak jist’antatätapatas ukjamaw ukatuqinakat Irán Intirnit apnaqirinakax walja uñtañanak uñicht’ayapxäna.\nLatin America 15 Taypi sata phaxsi 2012\nPä uru saraqata taypisata phaxsit amtasiwa, Día Internacional de la No Violencia, ukurux walja colombianunakaw amtayawayapxi yaqha markachirinakar yatiyaña ukur k’uchirt’añataki 24-0, kunatix akax mä amtäwa ukürun jan jiwayatanak utjañapataki.


Global Voices Aymarata » Calle San Sebastiánan phunchhäwinaka (pa): Puerto Ricon anata (pa) · Global Voices Aymarata » Print\nJaqukipäw uñt'ayata/apkatata 23 Chinuqa phaxsi 2014 11:54 GMT 1\t · Qillqiri Ángel Carrión Jaqukipiri Esteban Mamani\nCategoria-naka: Caribbean, Latin America, Puerto Rico (E.U.A.), Arte y Cultura, Citizen Media, Good News, History, Religión\nSapa chinuqa phaxsin kimsïr siman tukuyaruw San Juan nayräxkatuqirux amtata, ukax capital de Puerto Rico ukjamawa, Calle San Sebastián ukan nayra saraw phunchhawinakapa, ukat navidad tukuy urunakanx walja jaqinakatakiw chimpuntata. Khithinakatix jan aka puertorriqueñan sarawipamp yatitapkch ukhax inas Calle San Sebastiananakis phunchhäwix amtatächisp ukjam amuyapchi. Qhanansa, sapa maranjamaw Phunchäwinakax juk’amp jiltas jach’aptti, calle thiyanaks mäkipiwa, ukat Viejo San Juan ukakam qala phuqhantas purxi, kunjamatix jutir jamuqatan  uñjasi ukjama:\nPhunchhäwinakax nayrjatpachat San Sebastian tatar amtasaw qalltäna, Narbona, Francia markan yurita, ukat III patak mara pachanx jiwayataw jan (fe cristiana) iyawsaw jaytatapat jikhxatasïna. (Católica imaginaria) ukan yatitaw walja mich’iñanakamp quqar ñach’añtat uñjasi.\nKhä 1950 uka pachan San Sebastian tatar amtañ saräw phunchhawix qalltäna  qhaysa Viejo San Juan uksana San José iglesia utanakamp chikt’atak uka yaqhip altus utanak askichañatakiw qullqinak apthapitäna, saräwix 1970 uka markamaw saräna, kunawsatix arqueólogo, historiador, antropólogo Ricardo Alegría yatxatirix Rafaela Balladares juparuw amuyt’ayäna, Calle San Sebastián ukhjan mä samarañ ut utjañapataki, ukjamat saräwix sarxaruñapataki. Jallukhamat phunchhawinakax yuripxi, ukats jichhürkamax amtasipkakiwa, jichha maranx 44 ª ukhaw qhanstayata.\nJichhürkamaxa, phunchhawinakax saräwipatx waljt’ataw chhaqhthi, ukjamat markan phunchhawipakaspas ukjamar tukusa, ukatx 300,000 ukat jilt’at jaqinak sapa maranx utjayi.\nUkhjarux nayan phunchhawir purit ma qawqha jamuqanak apst’at uñacht’ayanipxäma.\nCalle del Cristox akawa, Calle San Sebastian ukarux walja jaqinakax kawkhachiqs makhatapxäna.\nFachada del Centro de Estudios Avanzados de Puerto Rico ukat Caribe en la Calle del Cristo, sede del Comité Organizador de las Fiestas de la Calle San Sebastián uka phunchhawinw pankanakas manq’añas artisaniyanakas ukat kunayman luratanakax jikxatañjamanxa.\nKawisutunakax ajanur apkatasiñanakanwa, Calle San Sebastian ukan phunchhawitakiw sarawinakax mayachasiñatak apnaqata. Aka kawisutunakax Agua, Sol ukat Sereno uka qutucht’atanakamp luratawa, jupanakax Barandilla Plazanw sarantañatakiw luratanakapx uñacht’ayapxänxa.\nAkanakax Centro de Estudios Avanzados de Puerto Rico y el Caribe ukjan chhuyu musq’a kaña jilt’a khuchjatanakatawa.\nWarapux chujtayir umawa, kañat luratawa. Janiw jikiñjamakïti, kañat ch’umsuyatawa, ukat wali ch’amaw lurañaxa.\nColon Plazax chimpunak aphthapiñatakinwa, ukat aphthapisax político Oscar López Rivera antutatäñapatakiw mayipxäna Oscar López Rivera .\nURL to article: https://aym.globalvoices.org/2014/01/6346\n saräw phunchhawix qalltäna: http://www.enciclopediapr.org/esp/article.cfm?ref=08120906


Génesis 36 QA97 - Acanacaw Esaú chachan wawanacapajja, - Bible Search\nEsaú chachan wawanacapa\n1Acanacaw Esaú chachan wawanacapajja, cawquïritï Edom satäcaraqui ucana wawanacapajja. 2Esaú chachajj Canaán orakenquir warminacampiw casarasiraquïnjja: Elón sat hitita jaken Ada sat phuchapampi; ucjjarusti Aholibama sat warmimpiw casarasiraquïnjja, ucasti Aná ucan phuchapa, Zibeón sat heveo jaken allchhiparaquïnwa, 3ucjjarusti Basemat sat warmimpi cunaw casarasiraquïnjja, ucasti Ismaelan phuchapa, Nebaiot sisqui ucan cullacaparaquïnwa. 4Ada warmisti Esaú chachataquejj mä yokall wawa wawachasïna, ucasti Elifaz sataraquïnwa; Basemat warmisti Reuel sat wawa wawachasiraquïnjja; 5Aholibama warmisti: Jeús, Jaalam, Coré ucanacwa wawachasiraquïnjja. Ucanacänwa Esaú chachan wawanacapajja, cunapachatejj jupajj Canaán oraken jaccän ucapachajja.\n6Esaú chachasti warminacapa, wawanacapa, take qhitinacatejj jupampi jaccän ucanac irpjjarusiwayasinsti yakha chekaruw sarjjäna, Jacob jilapat jithektjjañataqui. Take uywanacapwa anaquisjjäna, uqhamaraqui cunanactejj Canaán oraken jicjjatascatayna ucanacsa k'alwa apasjjäna. 7Jupanacasti panpachanejj walja uywanacanëjjäpjjänwa, janiraquiw junto jacañjja puedcjjapjjänti, orakes janiraquiw ucatak uywa awatiñataquejj utjcjjänti. 8Ucatwa, Esaú chachajj cawquïritejj Edom satäcaraqui ucajj Seir kollu tokenacar jaquiri sarjjäna.\n9Acanacaw Esaú chachan wawanacapajja, uca Esaú chachasti edomita jakenacan nayra awquiparaquïnwa, jupanacasti uca Seir kollu tokenacanwa jacapjjäna. 10Acanacaw Esaú chachan wawanacapan sutinacapajja: Elifaz, ucasti Adampina, Esaú chachan wawapa; ucjjarusti Reuel, ucasti Basemat uqhamarac Esaumpin wawapa. 11Elifazan wawanacapasti Temán, Omar, Zefo, Gatam, Cenaz ucanacänwa. 12Elifaz jakesti mä uñt'atanïnwa, ucasti Timna sutinïnwa; jupasti ä yokall wawa wawachasiraquïna Amalec sasaw suticharaquïna. Ucanacänwa Ada warmin wawanacapajja, cawquiritï Esaú chachan mayni warmipäcän uca. 13Reuel chachan wawanacapasti acanacaraquïnwa: Nahat, Zera, Sama, Miza ucanaca. Take ucanacänwa Basemat warmimpina Esaú chachampin wawanacapajja. 14Aholibama sat warmisti Esaú chachan yakha warmiparaquïnwa, jupasti Esaú chachataquejj wawachasiraquïnwa Jeús, Jaalam, Coré ucanaca. Jupasti Anán phuchapa, Zibeonan allchhiparaquïnwa.\n15Esaú chachan wawanacap taypin jilïrinacasti acanacänwa: Elifaz jilïri yokapan wawanacapasti acanacänwa: Temán, Omar, Zefo, Cenaz, 16Coré, Gatam, Amalec ucanaca. Ucanacänwa Elifazat saraker wawanacat jilïrinacajja Edom orakenjja, take ucanacasti Ada warmit saraker wawanacaparaquïnwa: 17Esaú Reuel yokapan wawanacapat jilïristi acanacänwa: Nahat, Zera, Sama, Miza ucanaca. Ucanacaraquiw jilirinacänjja Reuel jaken wawanacapatjja Edom orakenjja, ucanacasti Basemat sat warmin wawanacaparaquïnwa, cawquïritï Esaun warmipacäna uca. 18Aholibaman wawanacapan jilïrinacapasti acanacaraquïnwa: Jeús, Jaalam, Coré ucanaca; aca Aholibama warmisti Anán phuchapänwa, Esaú chachan warmiparaqui. 19Take ucanacaw Esaú chachan wawanacapajja, qhititejj Edom satäcaraqui ucana. Ucanacaraquiw marcanacapanjja jilïrinacänjja.\n20Seir sat horeo jaken wawanacapajj uca orakenacan jacapcän ucanacajj acanacänwa: Lotán, Sobal, Zibeón, Aná, 21Disón, Ezer, Disán ucanaca. Ucanacaw horeo jakenacan jilïrinacapänjja, cawquïrinacatejj Seir jaken wawanacapäna, Edom orakena. 22Lotán jaken wawanacapasti acanacaraquïnwa: Hori, Hemam ucanaca. Timna warmisti Lotán jaken cullacaparaquïnwa. 23Sobal jaken wawanacapasti acanacaraquïnwa: Alván, Manahat, Ebal, Sefo, Onám ucanaca. 24Zibeón jaken wawanacapasti acanacaraquïnwa: Aja, Aná ucanaca. Uca Aná sisqui ucaw wasaran uma phuch'unac jicjjatataynajja, Zibeón awquipan asnonacap uñjascän ucapachajja. 25Anasti mä yokall wawa wawachasiraquïna, ucasti Disón satänwa, uqhamarac mä imill wawa Aholibama sutini. 26Disón jaken wawanacapasti acanacaraquïnwa: Hemdán, Esbán, Itrán, Querán ucanaca. 27Ezer jaken wawanacapasti acanacaraquïnwa: Bilhán, Zaaván, Acán ucanaca. 28Disán jaken wawanacapasti acanacaraquïnwa: Uz, Arán ucanaca.\n29Horeonacan jilïrinacapasti, Lotán, Sobal, Zibeón, Aná, 30Disón, Ezer, Disán ucanacänwa. Acanacänwa horeo jakenacan jilïrinacapajja, sapa familiata, uca Seir sisqui uca tokenacana.\n31Acanacaraquïnwa cawquïri reyinacatejj Edom oraken apnakapcän janïra israelitanacajj reyinïpcän ucapachajja. 32Bela, ucasti Beor jaken yokapänwa, jupasti Edom oraken reyipänwa, marcapasti Dinaba satänwa. 33Cunapachatejj Belajj jiwjjän ucqhasti, Jobab jakeraquiw reyëjjänjja, jupasti Zera sisqui ucan wawapänwa, marcapasti Bosra sataraquïnwa. 34Cunapachatejj Jobab reyejj jiwjjän ucqhasti, jupa lantejj Husam jakew apnakjjaraquïnjja, jupasti Temán toket jutiriraquïnwa. 35Cunapachatejj Husamajj jiwjjän ucqhasti, Bedad jaken Hadad yokaparaquiw jupa lanti apnakjjänjja, jupasti Madianarojj Moab pampanwa atipjaraquïnjja, marcapasti Avit sataraquïnwa. 36Cunapachatejj Hadadajj jiwjjän ucqhasti, Samla sat jakeraquiw jupa lanti apnakjjänjja, jupasti Masreca toket jutiriraquïnwa. 37Samlan jiwjjatapatsti, Saúl jakeraquiw jupa lanti apnakjjänjja, jupasti Rehobot toketaraquïnwa, cawquïri marcatejj jawir jac'ancqui uca. 38Saúl jiwjjepansti, Baal-hanán, jakeraquiw jupa lanti apnakjjänjja, jupasti Acbor jaken wawaparaquïnwa. 39Cunapachatejj Baal-hanán jakejj jiwjjän ucqhasti Hadad jakeraquiw jupa lanti apnakjjänjja, marcapasti Pau sataraquïnwa. Hadadan warmipasti Mehetabel sataraquïnwa, Matred sisqui ucan phuchapa, Mezaaban allchhiparaqui.\n40Esaú chachan wawanacapan jach'a familianacapan sutinacapasti acanacänwa, familianacata, orakepata, sutita utt'ayatcama: Timna, Alva, Jetet, 41Aholibama, Ela, Pinón, 42Cenaz, Temán, Mibzar, 43Magdiel, Iram ucanaca. Esausti Edom sataraquïnwa, acanacaraquïnwa Edoman jilïrinacapajja, cawqhantejj jacapcäna uqhamarjama.


Janiw nayajj evangeliotjj p'enkascti, ucasti Diosan ch'amapawa take iyawsir jakenacar khespiyañataqui, nayrakata judionacaru uqhamarac jan judiöpquis ucanacarusa.\nNayajj jiwjjtwa Cristompi chic ch'accatata, ucampis janiw nayajj jacjjtti, jan ucasti Cristow nayan jacjje. Aca janchin jactsa ucajja, Diosan Yokaparu iyawsatajj laycuquiw jacasctjja, nayar munasinwa jacañapa naya laycu apt'asiwayi.\n“Diosajj acapachar wal munatap laycuw mä sapa Yokapar qhitani, take qhitinacatejj jupar iyawsapqui ucanacajj jan chhakañapataqui, jan ucasti wiñay jacañanïñapataqui.\n Ucatsti jumanacajj jan llaquisipjjamti aqham sasa: ‘¿Cunsa mank'añäni? ¿Cunsa umañäni, cunampiraquis isisiñäni?’ sasa. Diosat jayancquis uca jakenacaquiw take aca yänacatjja llaquisisipqui, ucampis jumanacan alajjpachanquir Awquimajj yatiwa cuntejj jumanacaru waquisipctam ucjja. Uqhamasti, nayrakatajj Diosan reinopa munapjjam, uqhamarac cunatejj chekäqui jupan nayrakatapanjja ucanaca, ucatsti take aca yänacajja jumanacarojj churataquïpjjätawa.\nChhakañar sarir jakenacataquejj Criston crusan jiwatapat parlañajja, mä lokhe cancañäcaspas uqhamawa. Ucampis jiwas khespiyat jakenacataquisti, Diosan ch'amapawa Criston crusan jiwatapat parlañajja.\nUcampis mayaw utjitu juma toke arsuñajjajja: kalltan utjcäyätams uca munasiñamajj janiw utjcjjtamti.\nJesusaruy uñtañäni, jupatwa iyawsañasajj juti, juparaquiw uca iyawsañasjja phokhachani. Jesusasti crusanwa t'akhesi, jan uca casta jiwañaru p'enkasisa. Jupajj yatisïnwa uca t'akhesitapatjja khepürunjja cusisiñ jicjjatañapata; ucatsti Diosan tronopan cupëjjaparuw kont'asi.\n Uqhamajj jumanacajj Cristomp chica jacatatjjapjjsta ucajja, alajjpach yänacay thakapjjam, cawqhantï Cristojj Diosan cupëjjapan kont'atäquis ucanaca. Alajjpach yänacat lup'ipjjam, jan acapach yänacatjja. Jumanacasti Cristomp chicaw jiwjjapjjta, jichhasti jumanacan jacañanacamajj Cristomp chicäjjewa Diosan nayrakatapana. Pachpa Cristow jiwasan jacañasajja. Cunapachatejj jupajj uñstancani ucqhajja, jupa chicaraquiw uñstapjjäta, khapak marcapansti jupampïpjjaraquïtawa.\nDiosan jan uñjcay yänacapajj jupan luratanacap tokew uñacht'ayasi. Khanpachwa uñacht'ayasi cunapachatejj aca orakejj luratäcäns ucürutpacha jupajj Diosätapa, ch'amapajj jan tucusquiriraquïtapa. Ucatpï jakenacajj jan cunjämats jupat jaltapcaspatejja.\n Uca suyt'añ churiri Diosajja, cusisiñampi, sumancañampi jumanacar phokhantpan juparu iyawsapjjatam laycu, uqhamat uca suyt'añanjja phokt'atäpjjañamataqui Kollan Ajayun ch'amap toke. Jilatanaca, nayajj yattwa jumanacajj qhuyapayasiñamp, yatiñ cancañampi wali phokhantatäpjjatama, yatipjjaractawa maynit maynicamar ewjjt'añsa. Ucampis aca cartjja kellkanipjjsmawa khanaqui jan jumanacan armapjjañamataqui. Ucsti luraractwa cunjämtejj Diosajj munasiñapanjja sisquitu, Jesucristor sirviñataqui jan judiöpquis ucanac taypina. Sirvcta ucasti Diosan khespiyasiñ arunacap jupanacar khanañchcta ucawa, uqhamat jan judiöpquis ucanacar Diosajj mä ofrendjama catokañapataqui, ucanacasti Kollan Ajayun k'oma tucuyatawa. Cristo Jesusar iyawsirjamajja, Diosar sirvitajjatjja cusistwa. Nayajj parltwa cuntejj Cristojj naya toke lurqui ucaqui, uqhamat jan judiöpquis ucanacajj Diosar jaysapjjañapataqui. Take acanacasti phokhasiwa arsutanacampi luratanacampi. Cunaymani milagronacampi jach'a luräwinacampiw Kollan Ajayun ch'amap toke nayajj Diosan arupa parlañjja phokta, Cristonaqui khespiyasiñajj utjatap yatiyasina, Jerusalenat kalltasina Iliria ucqhacama.\nJanis nayan waquiscchïna ucasa, Diosan ch'amap tokewa aca arunac apañatac uscutätjja.\n¿Diosataquisti cunaraqui, jupatejj mutuñsa mä yatichäwi toke churañ munchi ucasti? Chekpachansa jupajj wali llamp'u chuymampiwa jakenacarojj uñji, jakenacajj jach'a mutuña catokañapa waquiscchïna t'unjatäñataqui ucasa, uqham toke Diosajj ch'amanïtapa uñacht'ayasiña munasa.\n“Tatitu Diosamarusti take chuymamampi, take jacañamampi, take ch'amamampi munam.\nJupajj sapürutjama jach'aru tucuñapawa, nayasti sapürutjamaw jisc'aru tucuñajjaraquejja —sasa.\n “Acapachanjja jan imapjjamti walja yänacjja, aca orakenjja thuthaw thuthantasqui, ucatsti inamaya imataquiwa. Uqhamaraquiw acapachan imat yänacjjarojj lunthatanacajj mantasin lunthatsupjjaraqui. Jan ucasti jumanacajj alajjpacharu suma yänaca imasipjjam, ucansti janiw qharus thuthantquiti ni ina ch'usarus tucuscaraquiti, janiraquiw lunthatanacas lunthatcaraquispati. Jumanacan chuymanacamasti cawquincquitejj uca suma imasitanacamajj ucancaraquiniwa.\n“Nayätwa uva alejja, jumanacasti layminacäpjjtawa. Qhititejj nayampi mayaquïchi, nayasti jupampi mayaquiraquïta, uquïrejj walwa achuraqui, uqhamasti jumanacajj jan nayampejj janiw cuns lurapcasmati.\nUca take t'akhesiñanac utjipanjja yakhepanacajj munasiñapjja chhaktayasiniw maynit maynir munasiñäquis ucjja.\nUca quicparacwa jumanacarus yatichawayapjjsma: Waquisipuniw uqham irnakañajja, uqhamat jan utjirininacarus yanapt'añataqui, cuntï Tatit Jesusajj sawayqui uca arunacat amtasisa: ‘Catokerit sipansa juc'amp cusisiñaniw qhititï churqui ucajja’ ” sasa.\nTake luräwinacamjja Tatitun amparapar jaytam, ucatsti amtäwinacamajj phokhasiniwa.\nQhitinacatejj janchin munañaparjam jacasipqui ucanacajja acapachan jacañatacwa llaquisipjje, ucampis qhitinacatejj Ajayump jacapqui ucanacajj Ajayu token jacañatwa llaquisipjjaraqui.\nCriston ch'amapampejj take cunaruw saycatirista.\n2 Corintios ௧௨:௭-௧௦\n Uca uñachayäwinacasti wali muspharcañaraquïnwa, ucampis ucatjja jan nayan jach'a jach'a tucuñajjataquejj mä t'akhesiñwa nayajj catokta mä ch'aphir uñtata. Ucasti Supayan qhitapawa nayar t'akhesiyitu. Quimsa cutiraquiw Tatiturojj achict'asta nayar uca t'akhesiñ apakañapataqui; ucampis Tatitojj situwa: “Munasiñajjaquiw jumataquejj waquichatajja, nayan ch'amajjasti juc'ampi sumaw uñsti cunapachatï jakejj t'uqha jicjjatasqui ucqha” sasa. Uqhamajj nayajj cusistwa, Criston ch'amapajj nayan t'uqhasiñajjan uñstañapataqui. Ucatwa t'uqhasiñanacajjat cusistjja, jisc'achayasitanacajjatsa, pist'ayasiñanacajjatsa, t'akhesitanacajjatsa, jan walt'añanacatsa Cristoncatajj laycu. Cunapachatï t'uqha uñjasta ucqhasti, juc'ampi ch'amanjamaw amuyastjja.


Lucas 8 - Holy Bible [Aymara Bible 1997] - (Luc 8)\nAca pasatatsti, Jesusajj jach'a marcanacana, uqhamarac jisc'a marcanacanwa sarnakäna Diosan arunacap yatichasa, uqhamarac Diosan reinopat parlasa. Tunca payan discipulonacaparaquiw jupamp chica sarnakapjjäna.\nUqhamaraquiw yakhep warminacajj, qhitinacarutejj jupajj c'umaraptaycatayna ñankha ajayunacata, usunacata, ucanacas sarapjjaraquïnwa. Jupanac chicasti sararaquïnwa Magdalena sat Mariajja, qhitittejj pakallko ñankha ajayunacajj mistcatayna ucajja.\nUqhamaraqui Cuzan warmip Juana, Cuzasti Herodesan mä apnakeripänwa; Susana, uqhamarac yakha warminacamp cuna, qhitinacatï yänacapampi sirvipcäna ucanaca.\nMarcanacatjja waljaniw Jesusar uñjir mistunipjjäna. Cunapachatï walja jakejj tantthaptanjjäna ucapachasti, jupajj mä uñtasïw toket jupanacarojj parläna:\n“Mä yapuchir jakew phawir mistuwayi. Phawcasinsti, mä yakhep jathajj thacjjaruw puri, ucarusti tacsupjjewa, ucatsti jamach'inacaw pallthapiwayjje.\nMä yakhep jathasti kalararawjaruw puriraqui. Cunapachatï uca jathanacajj misturjjejja, wañsjjaquiwa jan umanïtap laycu.\nMaya jathanacasti ch'aphinac taypiruw puriraqui, ucatsti uca jathamp chic mistur ch'aphinacaraquiw ucarojj chhakayjjaraqui.\nUcampis mä yakhep jathajj suma lak'awjaruw puri. Jilsuwayjjatatsti, wali sum achu, sapa mayatsti patacar cunaw achu.” Uc sasinwa, Jesusajj jach'at jupanacarojj saraqui: “¡Jumanacatejj ist'añ munapjjstajja, ist'apjjam!” sasa.\nUcapachaw discipulonacapajj jupar jisct'apjjäna: —Aca uñtasïwejj ¿cun sañs muni? —sasa.\nUcat jupanacar saraquïna: —Jumanacarojj Diosaw yatiyapjjtam cunanacatejj alajjpachan imantatäqui ucanacjja; ucampis mayninacarojj uñtasitanac tok parltjja, uñjcasinsa jan uñjir tucupjjañapataqui, uqhamarac ist'casinsa jan amuyt'apjjañapataqui.\n“Aca uñtasïwejj ac sañ muni: Jathajj Diosan arupawa.\nThaquir jalaktiri jathasti acawa: qhitinacatejj Diosan arup ist'apqui, ucatsti Supayaw jutasinjj uca arunaca chuymanacapatjja apakjje jan iyawsapjjañapataqui, ni khespiyasipjjañapataquisa.\nKala taypiru jalantirïqui uca jathasti acawa: qhitinacatejj Diosan arupa ist'apqui, uqhamarac cusisiñamp catokapjje, ucampis janiw wali saphintatäquiti, mä kawkha pachataquiquiw iyawsapjje. Yant'anaca purinjjepanjja jithektjjapjjaquiwa.\nCh'aphinac taypir jalantirïqui ucasti acawa: qhitinacatejj aru ist'apjje ucampis sarnakäwinacaparjamajj sarasipcaqui ucawa. Ucatsti cunayman llaquisiñanacampi, kamir cancañampi, acapach cusist'añanacampiw chhaktayjje uqhamatwa jan sum achcjjapjjeti.\nSuma lak'aru jalaktirïqui ucasti acaraquiwa: qhitinacatejj take chuymampi Diosan arupjj ist'apqui, uqhamarac catokapjje, ucatsti take chuyma sarapjje, sum achupjjaraqui ucanacawa.\n“Janiw qhitis mä lamparjja khantayquiti ucat cunampis imjjatañataquejja, jan ucajj iquiñ mankhäjjar uchañataquisa, jan ucasti alto chekaruw uchi mantanirinacar khantañapataqui.\nJaniw cuna imantatas utjquiti, jan uñjatäñataquejja, uqhamarac ni cuna jamasanquiris, jan yatisirejj utjcaraquiti.\n“Uqhamasti, sum ist'apjjam; qhitintejj utjquis ucarojj juc'ampiw churasini, ucampis qhitintejj jan utjqui ucatjja apakasiniwa cuntejj utjañapataqui iyawsqui ucamppacha.”\nUcapachaw Jesusan taycapampi jilanacapampejj purinipjjäna cawqhanccäntejj jupajj ucqharu; ucampis janiw juparojj jac'achasipcänti, walja jakenaca ucancatap laycu.\nUcatsti mayniw Jesusar yatiyäna: —Taycamampi, jilanacamampiw qhä ankäjjancasipqui, jupanacasti jumampi jiquisiñ munapjje —sasa.\nUcampis Jesusajj jupanacarojj saraquïnwa: —Qhitinacatejj Diosan arunacap ist'apqui ucat ucarjam sarnakapcaraqui ucanacawa taycajjasa, jilanacajjasa —sasa.\nMä uruw Jesusajj discipulonacapampi boteru mantäna, ucat saraquïna: —Kota qhurcataru maqhatañäni —sasa. Ucat sarjjapjjäna.\nUqham sarapquipanwa Jesusajj ict'jjäna. Ucatsti kotanjja mä jach'a thayaw jupanacarojj wal sustjantäna; thayasti umampiw boterojj phokhanti, botesti jalantañampiraquïnwa.\nUcat Jesusarojj sartayapjjäna: —¡Yatichiri! ¡Yatichiri! ¡botew jalantirjama! —sasa. Jesusasti sartasinjja mathapinacampiru, thayampirojja tokenokänwa, ucatsti t'acurawayjjaraquïnwa.\nUcatsti discipulonacaparojj saraquiwa: —¿Cawquinquis iyawsañanacamajja? —sasa. Jupanacasti sustjataw muspharasipjje, ucatsti maynit maynicamaw jisct'asipjjäna: —¿Qhitiraquïpach aca jakesti, thayas, umas tokenokatajj juparojj jaysaquiraquisä? —sasa.\nJupanacasti Gadararuw purjjapjjäna. Ucasti kota mayscatancänwa, Galilea uñcatasina.\nJesusajj wañar mistquipanwa marcanquir mä jakejj jupar jac'achasïna. Aca jakesti walja maranacaraquiw ñankha ajayunacan mantata sarnakäna. Janiw isimp uchasirïcänti, ni utansa jaquirïcänti, jan ucasti panteonanwa jacasirïna.\nJesusar uñjasinsti jupajj nayrakataparuw quillt'asi, arnakt'asisa: —¡Jesús, alajjpachanquir Diosan Yokapa!, ¿cuna lurañamas nayamp utji? Achict'assmaw janiy t'akhesiyistati —sasa.\nAcsti sänwa Jesusajj uca ñankha ajayuru jupat mistjjañapatac arsutap laycu. Walja cutiraquiw uca ñankha ajayojj catuntatayna. Jakenacasti cadenanacampiw amparanacapa, uqhamarac cayunacapsa wal ñach'antapjjäna, ucampis jupajj ucjja t'akjaquïnwa. Uca ñankha ajayusti juparojj wasar chekanacaruw jaltayirïna.\nJesusajj juparojj jisct'änwa: —¿Cuna sutinïtasa? —sasa. Jupasti saraquiwa: —Legión satätwa —sasa. Ucsti sänwa walja ñankha ajayunaca jupar mantapjjatap laycu.\nUca ñankha ajayunacasti Jesusarojj mayipjjänwa jan mankhapachar qhitañapataqui.\nUca kollunsti walja qhuchinacaraquiw mank'asipcäna. Uca ñankha ajayunacasti: “Uca qhuchinacar mantasipcä” sasaw achict'asipjjäna. Jesusasti: “Mantapjjamay uqhamajj” sänwa.\nUcapachaw ñankha ajayunacajj jaketjja mistjjapjjäna, ucat qhuchinacaruw mantapjjäna, ucat uca qhuchinacajj mä karka patat chhuct'asin kotar jalantapjjäna, ucanwa jiwarapjje umamp ajjscatasa.\nQhuchi awatirinacasti uqham uñjasajja sustjataw jalapjjäna marcanquirinacaru, uqhamaraqui pampanquirinacaru yatiyiri.\nJakenacasti mistunipjjänwa cunatï pascatayna uc uñjiri. Jesusan jac'aparu purisinsti, qhitittï ñankha ajayunacajj mistcän uca jakeruw Jesusan cayuparu kont'atäsquiri, isthapita uqhamarac amuyuniraqui jicjjatapjje, ucatsti jupanacajj ajjsarapjjänwa.\nUñjirinacasti yatiyapjjaraquïnwa cunjämtï uca ñankha ajayun mantat jakerojj waliptaycatayna uca.\nUc yatisinsti Gadara ucsan utjiri take jakew Jesusarojj achict'apjjäna: “Acat sarjjaquim” sasa, jupanacan wal ajjsarapjjatap laycu. Ucatwa Jesusajj boteru mantasin sarawayjjäna.\nÑankha ajayun mistut jakesti Jesusarojj jupamp chic sarañataquiw achict'asi. Jesusasti saraquïnwa:\n—Utamar cuttjjam, ucatsti cuntejj Diosajj jumampejj lurqui uca yatiyaraquim —sasa. Ucat uca jakejj sarjje, ucatsti jupajj take marcpacharuraquiw cuntejj Jesusajj jupampejj lurcatayna ucjj yatiyäna.\nCunapachatï Jesusajj kota qhurcatar cutjjän ucqhasti jakejj wali cusisitaw catokäna, juparusti takeniw suyasipcaraquïna.\nUcapachaw Jairo sat mä jakejj purini. Jupasti sinagoganjj mä jilïrïnwa. Aca chachasti Jesusan cayuparuw quillt'asi, ucat utapar sarañapatac achict'asi.\nJupasti mä sapa imill wawaniquïnwa, tunca payan maranjama, ucawa jiwañampïscäna. Saripansti walja jakenacaraquiw arcasinjja Jesusarojj ñekthapipjjäna.\nUca taypinsti mä warmiw utjäna, jupasti tunca payan marawa wila apa usumpi usurnucstatäna. Jupasti kollirinacaruw take cunaps inamay k'al tucjasitayna, janiw qhitis juparojj waliptaycänti.\nJupasti khepäjjat Jesusar maqhatasin isip llamct'i, ucatsti ucspachaw wila usupajj sayt'jjäna.\nUcatwa Jesusajj jisct'äna: —¿Qhitis llamct'itu? —sasa. Takenis —Janiw qhitisa —sasaw sapjjäna. Pedrosti sänwa: —Yatichiri, jakew ñekjjtam ucsat acsata nuct'asa, jumasti: ‘¿Qhitis llamct'itu?’ sactawa.\nJesusasti saraquïnwa: —Mayniw llamct'itu, amuyasiractwa ch'amajjampi mayniru kollatajja —sasa.\nWarmisti jan juc'ampi imantasirjamäsinjja, qhathatt'asisaw Jesusan cayupar quillt'asi. Take jaken nayrakatapanwa arsusi cunattï llamct'cäna, uqhamarac cunjämtï uca luratatjja c'umaräjjatayna ucanaca.\nJesusasti ucjjarojj saraquïnwa: —Wawa, iyawsatam laycuw c'umaräjjtajja, sumac sarjjam —sasa.\nJesusajj parlascaquïnwa; uqhamaruw maynejj sinagogan jilïripa Jairon utapata purini, ucatsti Jairorojj saraquïnwa: —Phuchamajj jiwjjewa; jan juc'amp Yatichirirojj parljjaycjjamti —sasa.\nJesusasti uc ist'asinjja juparojj siwa: —Jan ajjsaramti; iyawsaquim, wawamajj c'umaräjjaniwa —sasa.\nUtar purisinjja janiw qhitirus jupamp chic mantaycänti, jan ucasti Pedro, Santiago, Juan, wawan awquiparu, taycaparu ucanacaruquiw irpantäna.\nTakeniw wal jachasipcäna. Jesusasti jupanacarojj saraquïnwa: —Jan jachapjjamti; janiw wawamajj jiwatäquiti, jan ucasti iquisquiwa.\nJakesti jupatjja larusipjjänwa jiwatapunïtap yatisinjja.\nUcatwa Jesusajj amparat catusin waytäna, ucatsti jach'at arsuraquïna: —Wawa, sartasim —sasa.\nJupasti jactanjjänwa, ucspacharaquiw sarthapïna. Jesusasti: “Mank'a churapjjam” sänwa.\nAwquinacapasti wali muspharatäpjjänwa, ucatsti Jesusajj saraquïnwa: “Janiw qhitirus cunatejj lurasqui ucjj yatiyapjjätati” sasa.


Bible in one year - Aymara Bible 1997 - September 9\n1. Ucampis janiraquiw ch'amacajj wiñayataquïcaniti qhititejj llaquisiñancqui ucatakejja, cunjämatejj t'akhesiñajj mä tiemponjja Zabulón orakeru, Neftalí orakerusa wact'änjja uqhama, jan ucasti kota thiyanjam sarasquir thaquejj mä jach'a khanampi khant'atäniwa, Jordán jawirat maysa toketpacha, cawqhantejj jan Diosar uñt'ir marcanacajj jacapqui uca Galilea orakena.\n2. Ch'amacan jaquir marcasti mä jach'a khanwa uñji; mä suma khanaw khanti ch'amacan jaquir jakenacataquejja.\n3. Tatitu, mä jach'a cusiscañwa apantajja, cusisiñasti walipuniwa. Jakenacsa waljaptayaractawa, takeniw juma nayrakatanjja cusisipjje, yapu apthapiña urunacanjama, cunjämatejj jakenacajj cusisipqui kamir cancaña jaljasisajj uqhama.\n4. Jumaw tucjtajja cunatejj marcamar t'akhesiycän uca esclavo cancañjja, cawquïri t'akhesiñatejj llaquisiycän ucjja, munañani jakenacampi apnakatäpjjaraquïnwa. Cunapachatejj Madián oraker tucjctajj uqhamänwa.\n5. Soldadonacajj botasanacap suenaycän ucanacajja, wilampi ch'allsut isinacasa, ninampi naqhantatäpjjaraquiniwa.\n6. Mä wawaw jiwasataqui yurini, Diosaw mä yokall wawa churistani, uca wawaw jichhajj apnakaraquini. Aqham sasaw sutichapjjaraquini: ‘Amtäwinacapanjja Muspharcaña, jan atipjcay Dios, Wiñay Awqui, Sumancañan Jilïripa’ sasa.\n7. Davidan tronopanwa kont'asiraquini, jupan reyïñ ch'amapasti take chekancaraquiniwa, suman sarnakasiñasti janipuniw tucuscaniti. Jupan reinopasti suma utjnokatäniwa, cheka asqui cancañjjaru, uqhamaraqui cunatejj chekapäqui ucjjaru utt'ayataraquïniwa, jichhüruta wiñaycama. Acsti take ch'aman Tatitun sinti jach'a munasiñapaw uqhamjja lurani.\n8. Tatitojj mä ewjja arunaca Israel marcarojj apayi, Jacobon marcaparu;\n9. take Efraín marcpacha, kawkhatejj Samarian jacqui ucjpachaniw ucjja amuyapjje. Jupanacasti wali jach'a jach'achasiñampiraquiw sapjje:\n10. “Ladrillonacajj liwisjjewa, ucampis kalampiw jichhajj perkt'jjañäni. Sicómoro sat viganacsa qhuchhurapjjewa, ucampis jichhajj cedro sat suma ch'ollkhe lawatwa uscuñäni” sasa.\n11. Tatituw ajjsarcañ uñisirinacjja qhitani, jupa pachparaquiw jiwasar nuwjayañataquis arsuraqui.\n12. Inti jalsu toketjja, sirio jakenaca, inti jalanta toketsti filisteo jakenacaraqui. Mayac Israelarojj okontjjapjje, ucampisa Tatitun colerasiñapajj janiw apartquiti, jichhas jupajj ajjsarayascaquiwa.\n13. Ucampisa marcajj janiw jupanacar mutuyir Diosarojj maqhatapquiti; janiraquiw take ch'amani Dios Tatiturus thakapquiti.\n14. Ucatwa Tatitojj Israel marcarojj jach'a arumpi saraqui; camisatejj mä uywarojj p'ekepa, wich'inqhapa apake, uqhama, cunjämatejj maynejj palmeranaca, sokosanaca mayaqui qhuchhurejja uqhama. ¡Take ucanacsti mä urunacwa lurjani!\n15. (P'ekejj jilïri irpiri jakenacawa, wich'inqhasti, c'ari yatichiri profetanacaraquiwa.)\n16. Jilïrinacasti aca marcarojj maysaruw irpanucupjje, mä irpiri thakerinacasti maysar saranucusin chhakapjjaraqui.\n17. Ucatwa Tatitojj waynanacatjja jan qhuyapt'ayasquiti, uqhamaraqui wajchanacatsa, ijma warminacatsa janiw qhuyapt'ayasquiti. Take aca marcpachasti sinti jach'a juchanac luriri ñankhacamaquiwa, takenis jan wali ñankha arunacac parlasipqui. Ucampisa Tatitun colerasiñapajj janiw apartquiti, jichhas jupajj ajjsarayascaquiwa.\n18. Ñankha lurañasti jupanacarojj jisc'a jisc'wa tucji, cunjämatejj mä ninajj t'unanaca, ch'aphinacsa naqhantquejj uqhama, ucjjarusti kokanaca, ch'uminaca naqhantqui uqhama, ucatsti tutuca thayaw jek'empi chica chhaktayatäpjje.\n19. [19-20] Take ch'amani Tatitun colerasiñapampiw aca marcajj k'ala naqhantata, ninasti marcarojj k'al tucjaraqui; pachpa wawanacapan aychanacapwa mank'apjji, jilanacapatsa janiw qhuyapt'ayasipcaraquiti. Acanjja mayniw okontirejj utji, ucampis mank'atjja awtjayasiscaquiwa, qhayansti mayniraquiw mank'erejj utji, ucampis janiw sist'ascaraquiti.\n21. Manasesajj Efrainaruw tucji, Efrainasti Manasesaruraqui, panpachanisti Judá marca contraraquiw jutantapjje. Ucampis Tatitun colerasiñapajj janiw t'acurquiti, jichhas jupajj ajjsarayascaquiwa.\n1. ¡Ay, cunaquïcan jumanacatjja, jan cheka leyinac apsurinaca, jan phokhañjam leyinac apsupjjaractajja,\n2. uca leyinacasti pisi ch'ama jakenacarojj janiw asqui lurquiti, marcajjan utjiri pobre jakenacan arsutanacapsa janiw yäkapcaractati, ijma warminacarojj inaquiw ch'amapa apsupjjtajja, wajchanacatsti lunthatapjjaractawa!\n3. ¿Cunac lurapcät jumanacajj cunapachatejj cuenta churapcät ucqhajja, camachapcaquïta cunapachatejj mutuyäwejj jayat jutcani ucapachajja? ¿Qhitirus sarapjjäta yanap mayirejja? ¿Cawqharus take kamir cancañamjja jaytanipjjäta?\n4. Janitejj jisc'achatäpcäta, uqhamaraqui janitejj preso apatäpcäta, ucapachajj jaken jiwayatcamaw jiwarapjjäta. Ucampisa Tatitun colerasiñapajj janiw apaktquiti, jichhas jupajj ajjsarayascaquiwa.\n5. “¡Asiria marcanquir rey! Jupajj nayataquejj mä lawäcaspas uqhamawa, ucampiraquiw colerasiñajjanjja marcajjarojj mutuyäjja, uca varampiraquiw colerasiñajjanjja nayajj mutuyaraquëjja,\n6. Jichhajj mä ñankha marcar nuwjam sistwa, nayar ñankha lurir marcaru, uqhamat k'al lunthatjañapataqui, uqhamaraqui kamir cancañapsa apakañapataqui, taquisiñapataqui callenquir ñek'er uñtata.\n7. Ucampis Asirianquir reyejj janiw uqham lup'quiti, ni ucsa amtcaraquiti. Jan ucasti jupajj t'unjañacpunwa amtasqui, uqhamaraqui walja marcanacar chhaktayañac lup'isqui.\n8. Saraquiwa: ‘Take reyinacasti nayan apnakatcamaquiwa.\n9. Nayataquejj Calno, uqhamaraqui Carquemis marcanacajj mayaquiwa, Hamat marcas Arfad marcampejj mayaquiwa, Samaria marcas Damasco marcampejj mayaquiraquiwa.\n10. Walja diosanacani marcanacwa jicjjataractjja, Jerusalenanquirinacatsa, uqhamaraqui Samarianquirinacat sipansa walja diosanacani jicjjataractjja.\n11. Waliquiw jichhajj cuntejj Samariampi, yakha diosanacapampi lurcta ucjja, ¿janit uqham lurcaraquiriststi Jerusalenaru diosanacapampirusti?’ ” sasa.\n12. Cunapachatejj Tatitojj take lurañanacap phokhani, Sión kolluna, Jerusalenansa ucqhajja, Asirianquir reyirojj mutuyaniwa jach'a jach'a tucutapata, wali jach'a chuymäña jach'a amtañampiraqui luratanacapatsa.\n13. Asirianquir reyisti saraquiwa: “Nayaw take ucanacjja ch'amajjampi lurjta, nayajj wali ch'iqhïtwa sumrac amtaractjja, nayaw marcanacan korpanacapsa mayjt'aytjja, kamir cancañanacapsa catuntasiractjja, ucatsti wali ch'amani chachjamaw reyinacarojj tincjaytjja.\n14. Marcanacan kamir cancañanacapsti catuntastwa, oraksa k'al catuntasiractjja, cunjämatejj maynejj mä tapan apanucut c'awnanac catuntasejj uqhama, janiraquiw qhitits chhekhanacapjja onjjtayquiti, janiraquiw qhitis wararquiti.”\n15. Ucampisa, ¿hachasti, qhititejj apnakqui ucat sipan juc'ampïspati? ¿Serruchosa qhititejj apnakqui ucat sipansa juc'ampïspati? ¡Cunjämaquitejj thujrojj alek mä lawaqui, jupas jakerojj ucsaru acsaru apcaspa uqhama!\n16. Ucatpï jichhajj take ch'amani Tatitojj, jan ch'amani jaytanejja uca liq'i jakenacarojja, ucatsti janchinacapjja calentura usumpiraquiw naqhantayani.\n17. Kollan Diosasti, qhititejj Israelan khanapäqui ucajj akquiri ninaruw tucuni, mä uruquiraquiw naqhantani, tucjaraquini take koranacsa, uqhamaraqui ch'aphinaca marcan utjquejj ucanacsa.\n18. K'al tucjani cuna sumanacatejj montenacapan, uqhamarac fruta yapunacapan utjqui ucjja. Mä usut jakejj jan ch'amanejja uqhamwa lurjaraquini.\n19. Mä juc'a kokanacaquiraquiw montenjja kheparjjani, mä jisc'a wawasa ucanacjja jact'aquispawa.\n20. Uca urunacanjja mä juc'ani Israelat jilt'irinacajja, qhitinacatejj Jacobon marcapat khespipcatayna ucanacajj janiw juc'ampi qhitinacatejj jupanacaru t'unjcatayna ucanacarojj jakcattapcaniti. Jan ucasti take ch'amampiw Israelan Kollan Diosaparojj jakcattapjjani.\n21. Mä kawkhanisti Jacobon marcapatjja, jan atipcaya Diosaruw cuttjjapjjani.\n22. Israel, marcamajj waljanïscpasa, kota iramanquir ch'allar uñtata, ucampis mä kawkhaniquiw cuttanjjapjjani. T'unjañajj amtatawa Diosan asqui luräwipasti phokhasipuniniwa.\n23. Take ch'amani Tatitusti t'unjañjja amtapuniwa, take marcpachanwa phokharaquini.\n24. Take ch'amani Tatitusti siwa: “Sionan jaquir marcajjay jan ajjsaramti asirio jakenacarojja, varapampi jumaru jawk'jchïtamsa, thujrupsa juma toke aptcchini, cunjämtejj egipcio jakenacajj lurapjjänjja uqhama.\n25. Mä kawkha pachatjja mutuyäwejj utjapuniniwa, colerasiñajjaw jupanacarojj tucjaraquini.\n26. Take ch'amani Tatituw jupanacarojj mutuyaraquini, cunjämtejj Madianarojj Oreb karka jac'an atipjcänjja uqhama, Asiriataquisti ch'amapwa uñacht'ayaraquini, cunjämtejj Egiptotaquejj uñacht'aycän uqhama.\n27. Uca urunsti cuna k'eptejj jumjjaru uscupqui ucasti apakatäjjätawa, cuna yugtejj cuncamjjar uscupctam ucas apakatäjjätawa.” Uñisiristi Rimón toketwa juti,\n28. Ajat sisqui uca chekaruw purini, Migrón chekwa pasani. Cargapsti Micmas sisqui uca chekaruw jaytanipjje,\n29. c'ullc'u thaqui chekwa pasaniwayapjje, Geba sisqui uca chekaruw utjantasipjjaraqui, Ramá marcasti sustjasiwa, Saulon Gabaa sat marcapasti jaltjjewa.\n30. ¡Bat-Galim marcasti wal arnakasi! ¡Laisasti ist'araquiwa! ¡Anatotasti jaysaraquiwa!\n31. Madmenasti jaltjjewa, Gebiman utjirinacasti imantasjjapjjewa.\n32. Uñisiristi jichpacharaquiwa Nob sisqui uca chekar sayt'i; ucatsti unañchäwi churaraqui Sión Kollur nuwantañataqui, Jerusalenan jisc'a kolluparu.\n33. Uñtapjjam, take ch'amani Tatitojj ajjsarcañ ch'amapampiw kokanacjja tincurpayi; juc'ampi alto kokanacasti qhuchhurataw liwirtjjapjje, juc'ampi alto kokanacasti orakercamaw liwirtjje.\n34. Mä hachampiraquiw walja ch'uminacjja tincjayi, Libanonquir suma kokanacasti k'alaraquiw liwirtjje.\n1. ¡Tatitojj jach'añchatäpan! Tatitur yuspagarapjjam, munasiñanïtap laycu, qhuyapayasiñapajj wiñayawa.\n2. ¿Qhitirac Diosan muspharcañ luräwinacap arsuspasti? ¿Qhitirac aytat cancañapat jach'añchaspasti?\n3. Cheka cancañar yäkerinacajj cusisiñaniwa, chekapar uñjirinacas cusisiñaniwa.\n4. Tatay, marcamar munasitam laycuy nayat amtasita, khespiyir jutcät ucapachay nayar tumpasita:\n5. ajllitanacaman cusisiñap uñjañajjataqui, marcaman cusisiñapamp cusisiñajjataqui.\n1. Acanacajj Salomonan säwi arunacaparaquiwa, ucsti Judá orakenquir Ezequías reyin sirviri jakenacapan kellkatänwa.\n2. Diosan jach'a cancañapawa cunsa jamasar imantqui ucajja, ucatsti reyitaquejj uca imantata yatjjatañasti jach'a cancañaparaquiwa.\n1. Naya Pablojj Diosan munañapatwa Jesucriston apostolopätjja. Aca cartjja Timoteo jilatampi chicaw kellkanta Corinto marcancapctas uca Diosan iglesiapanquir jilatanacaru, uqhamaraqui Acaya tokenquir take Diosan wawanacaparusa.\n2. Jumanacajj catokapjjam Diosan bendicionanacapa, uqhamarac Dios Awquisan, Jesucristompin sumancañapsa.\n3. Yupaychañäni Jesucristo Tatitusan Dios Awquiparu. Jupaw jiwasar qhuyapayasir Awquisajja, uqhamarac chuymachirisasa.\n4. Take t'akhesiñanacasanwa Diosajj chuymachistu, jiwasajj t'akhesirinacar chuymachañasataqui, cunjämtï Diosajj jiwasar chuymachquistu uqhama.\n5. Cunjämatejj Cristo laycu wali t'akhestanjja, ucatjamaraquiw wali jach'a chuymachäwimpi chuymachatätanjja.\n6. Ucatpï nanacajj jumanacan chuymachäwi, uqhamarac khespiyasïwi catokapjjañamataqui t'akhesipjjtjja. Diosatejj chuymachapjjchitu ucajj jumanacan chuymachatäpjjañamataquiwa, khespiyatäpjjañamataquiraqui, uqhamat jumanacajj wali ch'amampi t'akhesipjjañanacamataqui.\n7. Wali jach'a suyt'añaw jumanacatjja utjapjjetu. Cunjämtejj Tatituncjjasina t'akhesipjjtajja, uqhamaraquiw Diosatjja chuymachäwjja catokapjjta.


Irán: #ThanksQueiroz ukax Twitter persa uksanx walpun uñartawayi · Global Voices Aymarata\nJaqukipäw uñt'ayata/apkatata 18 anata phaxsi 2015 19:27 GMT\nCarlos Queiroz, entrenador de Irán, durante la conferencia de prensa en el Estadio Australia, en Sidney. Foto: Mostafa Azizpour\nCarlos Queiroz Iran markan chhijllat pelot takintirinak irpirix Copa Asiática Australia markan ukankatapat Teherán markar kutt’anïwipanx wali suma katuqatänwa, kunatix waranq waranq ch’amanchirinakaw aeropuerton jupar wal suyapxäna. Aruskipañ llikanakax aka purïw uñacht’ayapxi. #Queiroz (#کیروش, en farsi) #ThanksQueiroz sutinchax walpin persa Twitteran uñstawayi:\nمردم فوتبال رو خوب می فهمند و فوتبال واقعی و پاک رو از فوتبال مافیایی و کثیف تشخیص میدند! #کیروش #قلعه_نویی #درخشان pic.twitter.com/geY6mjZuSU — متولدماه‌اِعترآضــــ (@dshepherd1985) January 26, 2015\nJaqinakax aski anatäwit yatipxiwa, suma anatäwit jan wali anatäwit amuyapxiwa kunapachati jan wali tamanaka futbol ukar ñanqhachapxi.\nUkham katuqäwixa, kunjamas Mundial de futbol 2014 maran apaskän ukatatx ukhamarakiwa, kunatix jichhax Carlos Queiroz yatichirimp mink’äwix niyapiniw tukuski. Pusïr tuküw yant’asiwin atipjayasitapats Copa Asiática ukans jaqinakax “Melli” (“nacional” en farsi) tama irpirïñpatak munaskapxakiw ukhamarak suma irnaqatap amuyapxi, ukatw Irán markankaskañapaki sapxiwa:\nدیدی مردم چقدر ساده به خاطر فوتبال بهتر از کیروش استقبال کر\nدند؟ #کیروش pic.twitter.com/gqfI5nWrxF — سلطان پی تورینی (@ptoreini) January 27, 2015\nKunjamas Queiroz jilatax qatuqatän uñjaptati, Irán marka suma futbol anatayatataki?\n#ThanksQueiroz sutinchax ukhamarakiw wal uñakipatäna kunapachati iraní iripirinakax aeropuerto ukar puripxäna:\nIraní ch’amanchirinakax wal portugués iripirirux yuspajarapxi tamapan irnaqatapata.Waranqanakaw yatichirir katuqir sarapxana, Irán markan “Queiroosh” jan ukax “Keroush” sutin uñt’ataw aeropuerto ukar purïwipa.\nAeropuerto ukan anatir chhijllat tamar katuqäwi.\nakax 90 yant’äwinakat yatiyir wakichäwin niya 88% jaqiw portugués irpirix aski irnaq amuyunipxiwa ukhamarak Carlos Queiroz jilat qhipart'añap munapxi:\nMä 88% Kunjamas sarantay futbol tamar Queiroz jiltax khusaw sapxi “janiw jaqinakar k’arintkisristi” Queiroz jupax siwa. (…)\nUkham uñjasax Queiroz jilatax wal k’uchisi ukat siwa: “jumanakax taqi kun churapxista ukat nayax janiw kuns churapxsmati”. Ukas maysar apsusas Carlos Queirozati wiltat irnaqan iraní chhijllt’at futbol anatirinak irpañatakixa, yatichirix persa markan jakirinakan chuymapankiwa:\nSuma Queiroz, jumax juk’amp iraní walja iranínakatsa.\nCh’amanchirinakax wal jupar munapxi, ukatsa, federación ukhamarak irpirisa sum amtanak uñakipañapxañapawa, ukampirusa, Carlos Queirozar ukankaskañapatakixa wali qulqiwa; ukatsa, “qulqix janiw jark’äkaniti”, mä yatiyäwtuqin uñstaraki, ukat sarakiwa: “qulqituqit iraní televisionan aruskiptäna, ukampirusa, janiw jark’akanit ukaxa”.\nتیم کیروش بدون باخت از دور رقابتها حذف شد اما رای اعتماد مردم رو گرفت. #ThanksQueiroz pic.twitter.com/93TWaL9ojC — حامی (@_h_a_m_e_d) January 26, 2015\nQueiroz chhijllt’at futbol anatirinak tamax yant’awinakan atipjayasispawa, ukatsa jaqinakax aski amuyaniskapxakiwa.\nUkch’añkamax, Facebookan mä pajinaw Facebookan mä pajinaw jist’arasiwiyi, farsinana, Irán tama thaki irpas qhipaqtañp mayisa.\n(es) ukan jaqukipiri\tAdriano Doniez\nAkham jaqukipatañax wali askiwa, kunatix aymar arux arsutaskiwa.\n28 anata phaxsi 2015, 9:34 am\nAruskipäwir chikancht'asima (unete a la conversación) -> Victor\nAka blog ullart'apxañäni Español, Português